text:
Dyondzo 64: Solomoni A Aka Tempele
Loko Davhida a nga si fa, u nyike Solomoni pulani leyi humaka eka Xikwembu yo aka tempele ya Yehovha. Loko a ri ni malembe ya mune a ri karhi a fuma, Solomoni u sungule ku aka tempele naswona yi hele endzhaku ka malembe ya nkombo ni hafu. Vavanuna vo tala a va tirha ku aka tempele naswona muako wa kona wu hete mali yo tala ngopfu. Leswi swi vangiwe hi leswi a ku tirhisiwa nsuku ni silivhere yo tala.
Tempele a yi ri ni makamara mambirhi lamakulu, ku fana ni tabernakela. Kambe makamara ya kona a ma tlula ya tabernakela kambirhi hi vukulu. Solomoni a a veke areka ya ntwanano ekamareni ra le ndzeni ka tempele, naswona swilo swin’wana leswi a swi ri etabernakeleni swi vekiwe eka kamara lerin’wana.
Loko tempele yi herile, ku ve ni nkhuvo lowukulu. Solomoni u nkhinsame emahlweni ka tempele kutani a khongela, hilaha u n’wi vonaka hakona exifanisweni lexi. Solomoni u byele Yehovha a ku: ‘Tilo ra matilo a ri nge ku ringani, kasi tempele leyi i yitsongo ngopfu. Oho, Xikwembu xanga, ndzi kombela u yingisa swikhongelo swa vanhu va wena loko va khongela endhawini leyi.’
Loko Solomoni a heta ku khongela, ku xike ndzilo hi le tilweni. Wu hise switlhavelo swa swiharhi leswi a a swi endlile. Ku ve ni ku vonakala lokukulu loku humaka eka Yehovha etempeleni. Leswi a swi kombisa leswaku Yehovha a a yingisile, nileswaku u tsakisiwe hi tempele ni xikhongelo xa Solomoni. Endzhaku ka sweswo vanhu a va ta ya gandzela etempeleni ematshan’weni yo gandzela etabernakeleni.
Solomoni u fume hi vutlhari nkarhi wo leha, naswona vanhu a va tsakile. Kambe Solomoni u teke vasati vo tala ematikweni man’wana lava a va nga n’wi gandzeli Yehovha. Xana wa n’wi vona un’wana wa vona a gandzelaka xifaniso laha? Eku heteleleni vasati va Solomoni va endle leswaku a gandzela swikwembu swin’wana. Xana wa swi tiva leswaku ku humelele yini loko Solomoni a endla sweswo? A a nga ha khomi vanhu hi tintswalo. U ve ni tihanyi, kutani vanhu a va nga ha tsakanga.
Sweswo swi endle leswaku Yehovha a hlundzukela Solomoni, kutani a ku eka yena: ‘Ndzi ta susa mfumo eka wena ndzi wu nyika munhu un’wana. A ndzi nge swi endli emasikwini ya wena, kambe emasikwini ya n’wana wa wena. Kambe a ndzi nge teki vanhu hinkwavo eka mfumo wa n’wana wa wena.’ A hi voneni leswaku leswi swi endleke njhani.
1 Tikronika 28:9-21; 29:1-9; 1 Tihosi 5:1-18; 2 Tikronika 6:12-42; 7:1-5; 1 Tihosi 11:9-13.
Swivutiso
- Solomoni swi n’wi tekele nkarhi wo tanihi kwihi ku heta ku aka tempele ya Yehovha, naswona ha yini swi dye mali yo tarisa xileswi?
- Tempele a yi ri ni makamara mangani lamakulu, naswona i yini leswi vekiweke ekamareni ra le ndzeni?
- Solomoni u vule yini exikhongelweni xa yena loko tempele yi herile?
- Yehovha u swi kombise njhani leswaku xikhongelo xa Solomoni xi n’wi tsakisile?
- Vavasati va Solomoni va n’wi kucetele ku endla yini, naswona ku humelele yini hi Solomoni?
- Ha yini Yehovha a hlundzukele Solomoni, naswona Yehovha u n’wi byele yini?
Swivutiso swo engetela
- Hlaya 1 Tikronika 28:9, 10.
Hi ku ya hi marito ya Davhida lama tsariweke eka 1 Tikronika 28:9, 10, i yini leswi hi faneleke hi lwela ku swi endla evuton’wini bya hina bya siku ni siku?
- Hlaya 2 Tikronika 6:12-21, 32-42.
Solomoni u swi kombise njhani leswaku Xikwembu Lexi nge Henhla-henhla a xi nge tshami emuakweni lowu endliweke hi mavoko ya vanhu?
Marito ya Solomoni lama kumekaka eka 2 Tikronika 6:32, 33 ma paluxa yini hi Yehovha?
- Hlaya 2 Tikronika 7:1-5.
Leswi vana va Israyele va susumetelekeke ku vula marito yo dzunisa Yehovha endzhaku ka loko va vone ku vangama ka yena, xana hina namuntlha hi fanele hi khumbeka njhani loko hi anakanyisisa hi mikateko leyi vanhu va Yehovha va yi kumaka?
- Hlaya 1 Tihosi 11:9-13.
Xana ndlela leyi Solomoni a hanyeke ha yona yi wu kombise njhani nkoka wa ku tshama hi tshembekile ku ya fika emakumu?


c: text/html

text:
MHAKA YA VUTOMI
Ndzi Vuyeriwe Ngopfu Hikwalaho Ko Famba Ni Vanhu Vo Tlhariha
NDZI tsundzuka siku rin’wana ku ri karhi ku ba rimoyana ro titimela eBrookings, eSouth Dakota le U.S.A. A ri ndzi tsundzuxa leswaku xixika xi kwala nyongeni. A ndzi ri ni vamakwerhu vanharhu hi yime ekusuhi ni xidyelo xa swifuwo hi ri karhi hi rhurhumela. A hi yime ekusuhi ni thanga leri a ri tele hi mati yo titimela leri swifuwo a swi nwela eka rona! Inge ndzi mi chumbutela hi ta vutomi bya mina leswaku mi ta twisisa leswi a swi endleka kwalaho.
NDYANGU WA KA HINA
Ndzi velekiwe hi March 7, 1936 naswona ndzi rikotse eka vana va mune. A hi tshama epurasini leritsongo ra le vuxeni bya South Dakota. Purasi a ri ri ra nkoka evuton’wini bya hina, kambe a ku ri ni swin’wana leswi a swi ri swa nkoka ngopfu. Vatswari va mina va khuvuriwe va va Timbhoni ta Yehovha hi 1934. A va tinyiketele eka Yehovha Tata wa hina wa le tilweni, kutani ku endla ku rhandza ka yena a swi ri swa nkoka swinene ku tlula swilo hinkwaswo. Tata wa mina Clarence, swin’we na papankulu Alfred a va ri malandza ya vandlha (loyi sweswi a vitaniwaka muhlanganisi wa huvo ya vakulu) evandlheni ra le Conde, eSouth Dakota leri a ri ri ni vanhu vatsongo.
A hi ya eminhlanganweni ya vandlha ni ku chumayela swin’we nkarhi ni nkarhi tanihi ndyangu. Vatswari va mina a va ri xikombiso lexinene naswona ndlela leyi va hi leteleke ha yona yi hi pfunile hambileswi a ha ha ri vana. Mina na sesi wa mina Dorothy, hi ve vahuweleri hi ri ni malembe ya tsevu. Hi 1943, ndzi tsarise eka Xikolo xa Vutirheli bya le Tilweni lexi a xa ha ku sungula.
Tinhlengeletano a ti ri ta nkoka swinene evuton’wini bya hina. Makwerhu Grant Suiter a a ri xivulavuri lexi endzeke enhlengeletanweni hi 1949 eSioux Falls le South Dakota. Ndza ha yi tsundzuka kahle nkulumo yakwe leyi a yi ku: “Nkarhi Wu Fambe Ku Tlula Ndlela Leyi U Ehleketaka Ha Yona!” Eka nkulumo yakwe u kandziyise leswaku Vakreste hinkwavo va fanele va chumayela mahungu lamanene ya Mfumo wa Xikwembu hi ku hiseka. Sweswo swi endle leswaku ndzi tinyiketela eka Yehovha. Eka nhlengeletano ya muganga leyi landzeleke ya le Brookings ndzi tikume ndzi yime ekusuhi ni thanga leri swifuwo a swi nwela mati eka rona, hilaha ndzi hlamuseleke hakona eku sunguleni, ndzi rindzele ku khuvuriwa. Hina va mune hi khuvuleriwe eka thanga rero hi November 12, 1949.
Ku sukela kwalaho ndzi tivekele pakani yo phayona. Ndzi sungule hi January 1, 1952, loko ndzi ri ni malembe ya 15. Bibele yi ri: “Loyi a fambaka ni vanhu vo tlhariha u ta tlhariha,” a ku ri ni vanhu vo tala vo tlhariha endyangwini wa ka hina lava seketeleke xiboho xa mina xo phayona. (Swiv. 13:20) A ndzi phayona swin’we na papankulu Julius loyi a ri ni malembe ya 60. Ku nga khathariseki malembe ya hina a hi tiphina swin’we entirhweni wo chumayela. Ndzi kume vutlhari swin’we ni ntokoto eka yena. Hi ku hatlisa Dorothy na yena u ve phayona.
VALANGUTERI VA MIGANGA VA NDZI PFUNILE SWINENE
Loko ndza ha ri muntshwa, vatswari va mina a va amukela valanguteri va miganga swin’we ni vasati va vona ekaya. Jesse na Lynn va ka Cantwell i vatekani van’wana lava ndzi pfuneke swinene. Va hoxe xandla swinene leswaku va ndzi khutaza ku teka vuphayona. Rirhandzu leri va ndzi kombeke rona ri ndzi pfunile leswaku ndzi lava ku tirhela Xikwembu. Loko va endzele mavandlha ya le kusuhi minkarhi yin’wana a va ndzi rhamba leswaku ndzi famba na vona ensin’wini. Sweswo a swi ndzi tsakisa naswona a swi ndzi khutaza swinene!
Bud Miller ni nsati wakwe Joan va ve valanguteri va muganga lava landzeleke evandlheni ra hina. Hi nkarhi wolowo a ndzi ri ni malembe ya 18 naswona a ndzi fanele ndzi ya eka komiti leyi a yi endla xiboho xa leswaku i mani loyi a faneleke ku ya evusocheni. Komiti ya laha a ndzi tshama kona a yi lava ndzi endla ntirho lowu a wu lwisana ni xileriso xa Yesu xo va hi nga katseki enyimpini ni le ka tipolitiki. A ndzi lava ku chumayela mahungu lamanene ya Mfumo. (Yoh. 15:19) Ndzi endle xikombelo eka komiti yoleyo xa leswaku va ndzi teka tanihi hi mutirheli wa Xikwembu.
Swi ndzi khutazile swinene leswi Makwerhu Miller a fambeke na mina loko ndzi ya eku tengeni. A a nga ri na tingana naswona a nga chavisiwi hi vanhu. Ku va ndzi fambe na yena swi ndzi tiyise nhlana. Endzhaku ka sweswo, hi 1954 eku heleni ka ximumu komiti yi ndzi tsarise tanihi mutirheli wa Xikwembu. Sweswo swi endle leswaku ndzi kota ku endla swo tala entirhweni wa Yehovha.
Swi nga si ya kwihi ndzi kume xirhambo xo ya tirha eBethele, laha hi nkarhi wolowo a yi vitaniwa Watchtower Farm eStaten Island le New York. Ndzi ve ni lunghelo ro tirha kwalaho ku ringana malembe ya kwalomu ka manharhu. Sweswo swi endle leswaku ndzi va ni nkarhi wo tsakisa swinene hikuva ndzi tirhe ni vanhu vo tala vo tlhariha.
NTIRHO WA BETHELE
Hi nkarhi wolowo eBethele ya le Staten Island a ku ri ni xitichi xa rhadiyo xa WBBR. Xi tirhisiwe hi Timbhoni ta Yehovha ku sukela hi 1924 ku fikela hi 1957. A ko va ni vamakwerhu va 15 ku ya eka 20 ntsena lava a va tirha eBethele. Vo tala va hina a ha ha ri vatsongo naswona a hi nga ri na ntokoto. Kambe a hi tirha na Makwerhu Eldon Woodworth la kuleke, naswona a a ri mutotiwa. Makwerhu loyi u kombise vutlhari loko hi ri karhi hi tirha swin’we. Ndlela leyi a hi rhandza ha yona tanihi tatana a yi khutaza swinene. Loko hi pfa hi tlulana milenge, Makwerhu Woodworth a ku: “Swa hlamarisa hakunene leswi Xikwembu xi kotaka ku swi endla hi ku tirhisa vanhu lava nga hetisekangiki.”
Hi ve ni lunghelo ro tlhela hi tirha na Makwerhu Frederick W. Franz. Vutlhari byakwe swin’we ni vutivi lebyi a ri na byona hi Matsalwa swi hi khutazile naswona a a hi rhandza hinkwerhu ka hina. Harry a ku ri yena loyi a hi swekela, naswona a hi n’wi vitana hi xivongo xa ka Peterson hikuva a swi hi tikela ku n’wi vitana hi xivongo xakwe xa ntiyiso xa ka Papargyropoulos. Na yena a ri un’wana wa vatotiwa naswona a wu hisekela swinene ntirho wo chumayela. Makwerhu Peterson a a endla ntirho wakwe wa le Bethele hi ndlela leyinene ngopfu naswona a rhandza ntirho wo chumayela swinene. A a fambisa timagazini ta madzana n’hweti ni n’hweti. Nakambe a ma tiva swinene Matsalwa naswona a hlamula swivutiso swa le Bibeleni leswi a hi n’wi vutisa swona.
NDZI DYONDZE SWO TALA EKA VAMAKWERHU VO TLHARIHA VA XISATI
Hi nkarhi wolowo, Bethele ya le Staten Island a yi endla mihandzu ni matsavu ya le xikoteleni. Hi lembe a ku endliwa tilitara ta 45 000 ta mihandzu ni matsavu ya le xikoteleni. Ndzi ve ni lunghelo ro tirha na Etta Huth makwerhu wa xisati wo tlhariha. A a ri ni vutihlamuleri byo endla tirhisipi leti a hi ti tirhisa ku endla matsavu ni mihandzu ya le xikoteleni. Hi nkarhi wa ku endla ntirho lowu, vamakwerhu va xisati va le kusuhi a va ta va ta pfuneta naswona Etta a hlela ntirho wa vona. Hambileswi Etta a a ri ni vutihlamuleri lebyikulu byo endla ntirho lowu, a a tiyimisele ku veka xikombiso lexinene xo xixima vamakwerhu lava a va rhangela. A ndzi n’wi teka a ri xikombiso lexinene xa ku titsongahatela vunhloko lebyi vekiweke hi Xikwembu.
Angela Romano a a ri un’wana wa vamakwerhu va xisati lava ha riki vantshwa lava a va te eku pfuneni hi ntirho lowu. Etta hi yena loyi a n’wi dyondzeleke ntiyiso. Nakambe loko ndza ha ri eBethele, ndzi hlangane ni makwerhu un’wana wa xisati wo tlhariha loyi sweswi ndzi nga ni malembe ya 58 ndzi ri karhi ndzi tirha na yena. Mina na Angie hi tekane hi April 1958, naswona hi tiphine hi ku tirhela Yehovha hi tindlela to hambanahambana swin’we. Eka malembe lawa, ndlela leyi Angie a kombiseke ku tshembeka ha yona eka Yehovha yi tiyise vukati bya hina. Ndza swi tiva leswaku ndzi nga n’wi tshemba hambi ko humelela yini na yini.
NTIRHO WA VURHUMIWA NI WA KU VA MULANGUTERI WA MUGANGA
Loko switirhisiwa swa rhadiyo swa WBBR swa le rhavini ra le Staten Island swi xavisiwa hi 1957 ndzi tirhe erhavini ra le Brooklyn swa xinkarhana. Kutani loko mina na Angie hi tekana ndzi sukile eBethele, ivi hi phayona malembe manharhu eStaten Island. Nakambe ndzi tirhe eka vanhu lava xitichi xa hina a xi xaviseriwe vona kambe se a xi vitaniwa WPOW.
Mina na Angie a hi tiyimisele ku hanya vutomi byo olova leswaku hi lunghekela ku ya kun’wana ni kun’wana laha ku nga ni xilaveko. Hikwalaho ka sweswo, hi 1961 hi amukele xiavelo xo va maphayona yo hlawuleka eFalls City le Nebraska. Hi ku hatlisa hi rhambiwe ku ya eka Xikolo xa Vutirheli bya Mfumo lexi a xi teka n’hweti eSouth Lansing le New York. Hi tiphine hi ku dyondza naswona a hi anakanya leswaku leswi hi swi dyondzeke a hi fanele hi ya swi tirhisa eNebraska. Kutani hi hlamarile loko hi kuma xiavelo lexintshwa xo va varhumiwa eCambodia! Leri i tiko ro saseka ra le Dzongavuxa wa le Asia naswona loko hi ri kwalaho hi vone ni ku twa swilo leswintshwa. Nakambe hi tlhele hi dya swakudya leswi a hi nga swi tivi. A hi swi langutele hi mahlongati ku chumayela mahungu lamanene kwalaho.
Hambiswiritano, xiyimo xa tipolitiki xa kwalaho xi cincile kutani a hi fanele hi rhurhela eDzongeni wa Vietnam. Lexi twisaka ku vava, ku nga si hela malembe mambirhi ndzi ve ni xiphiqo xa rihanyo kutani hi boheke ku tlhelela ekaya. A ndzi lava nkarhi wo hlakarhela kambe loko se ndzi hlakarherile ndzi tlhele ndzi sungula ku phayona.
Hi March 1965 ndzi averiwe ku va mulanguteri wa muganga. Mina na Angie hi tiphinile hi ku endzela mavandlha swin’we ni ku lunghiselela tinhlengeletano ni ku endla mitirho yin’wana enhlengeletanweni ku ringana malembe ya 33. Tinhlengeletano a ti ndzi khutaza swinene naswona a swi ndzi tsakisa ku pfuneta ku ti lunghiselela. Hi tirhe malembe yo hlayanyana eDorobeni ra New York, naswona tinhlengeletano to tala a ti khomeriwa eXitediyamu xa Yankee.
HI TLHELELA EBETHELE SWIN’WE NI KU YA ESWIKOLWENI
Hilaha swi nga hakona eka vamakwerhu vo tala lava nga eka ntirho wa nkarhi hinkwawo, mina na Angie hi averiwe swiavelo swo hambanahambana eka malembe lawa yo tala. Hi xikombiso, hi 1995, ndzi komberiwe ku dyondzisa eXikolweni xa Ndzetelo wa Vutirheli. Endzhaku ka malembe manharhu, hi rhambiwe ku ya tirha eBethele. A swi tsakisa swinene ku tlhelela laha ndzi sunguleke ntirho wa nkarhi hinkwawo wo hlawuleka kona eka malembe yo tlula 40 lama hundzeke. Ku ringana nkarhi wo karhi, ndzi tirhe eka Ndzawulo ya Ntirho naswona ndzi tlhele ndzi va muleteri eka swikolo swo hlayanyana. Hi 2007 Huvo leyi Fumaka yi simeke Ndzawulo ya Swikolo swa Vutirheli bya le Tilweni leswaku yi langutela swikolo swa le Bethele naswona ndzi ve ni lunghelo ro va mulanguteri wa yona ku ringana malembe yo hlayanyana.
Emalembeni ya sweswinyana ku ve ni ku cinca ko hlayanyana loku endliweke eka swikolo leswi. Hi 2008 ku sunguriwe Xikolo xa Vakulu va Vandlha. Eka malembe mambirhi lama landzeleke, ku leteriwe vakulu va 12 000 ePatterson swin’we ni le Bethele ya le Brooklyn. Nisweswi Xikolo lexi xa ha ya emahlweni etindhawini to hambanahambana. Hi 2010 Xikolo xa Ndzetelo wa Vutirheli xi cinciwe vito xi va Xikolo xa Bibele xa Vamakwerhu lava nga Tekangiki naswona ku tlhele ku sunguriwa Xikolo Xa Bibele Xa Mimpatswa Leyi Nga Vakreste.
Ku sukela hi lembe ra ntirho ra 2015, swikolo leswimbirhi swi hlanganisiwile swi va Xikolo xa Vachumayeri va Mfumo, laha ku nga yaka vatekani swin’we ni vamakwerhu va xinuna ni va xisati lava nga nghenelangiki vukati. Vamakwerhu vo tala emisaveni hinkwayo a va tsakile ku twa leswaku xikolo lexi xi ta va kona emarhavini yo tala. Swa tsakisa ku vona swikolo leswi swi ya swi engeteleka naswona ndza tsaka hileswi ndzi hlanganeke ni vamakwerhu vo tala lava tiyimiseleke ku kuma ndzetelo lowu.
Loko ndzi languta endzhaku loko ndzi nga si khuvuriwa ku ta fikela sweswi, ndzi khensa Yehovha hi vanhu vo tlhariha lava ndzi pfuneke leswaku ndzi ya emahlweni ndzi n’wi tirhela. A hi nga ringani hi malembe naswona mindhavuko ya hina a yi nga fani. Kambe a va ri vanhu lava a va tinyiketerile eka Yehovha. Naswona a va kombisa ndlela leyi va rhandzaka Yehovha ha yona hi swiendlo. Enhlengeletanweni ya Yehovha ku ni vamakwerhu vo tala vo tlhariha lava hi nga endlaka xinghana na vona. Ndzi endle tano naswona swi ndzi vuyerisile hakunene.

robotstxt: allowed

filter: keep


text:
Nkhensani Yehovha Kutani Mi Katekisiwa
“Nkhensani Yehovha, hikuva hi lonene.”—PS. 106:1.
1. Ha yini hi fanele hi nkhensa Yehovha?
YEHOVHA, Munyiki wa “nyiko yin’wana ni yin’wana leyinene ni nyiko yin’wana ni yin’wana leyi hetisekeke,” u faneriwa hi ku va hi n’wi nkhensa. (Yak. 1:17) Tanihi Murisi wa hina la nga ni rirhandzu, u swi khathalela hi ndlela leyinene swilaveko swa hina hinkwaswo swa nyama ni swa moya. (Ps. 23:1-3) U tikombise a ri “vutumbelo ni ntamu wa hina”—ngopfu-ngopfu hi minkarhi ya maxangu! (Ps. 46:1) Hakunene hi ni swivangelo swo tala swo pfumelelana ni mupisalema hi mbilu hinkwayo loyi a tsaleke a ku: “Nkhensani Yehovha, hikuva hi lonene; hikuva musa wakwe wa rirhandzu i wa hilaha ku nga riki na makumu.”—Ps. 106:1.
Ndzimana ya hina ya lembe ya 2015 yi ri: “Nkhensani Yehovha, hikuva hi lonene.”—Pisalema 106:1
2, 3. (a) Hi wahi makhombo ya ku nga vi na mhaka ni swilo leswinene leswi Yehovha a hi endleleke swona? (b) Hi swihi swivutiso leswi hi nga ta swi tlhuvutsa exihlokweni lexi?
2 Ha yini swi ri swa nkoka leswaku hi kambisisa mhaka leyi ya ku nkhensa? Hilaha swi profetiweke hakona, emasikwini lawa ya makumu vanhu a va ha nkhensi. (2 Tim. 3:2) Vo tala a va na mhaka ni swilo leswinene leswi Yehovha a va endleleke swona. Hikwalaho ko kuceteriwa hi vaxavisi ni swinavetiso swa vona, vanhu va timiliyoni va tikarhatela ku kuma swilo swo tala ematshan’weni yo eneriseka hi leswi va nga na swona. Na hina wu nga hi tlulela moya lowu wa ku nga nkhensi. Ku fana ni Vaisrayele va khale, hi nga sungula ku nga ha nkhensi kutani hi nga ha byi teki byi ri bya nkoka vuxaka bya hina na Yehovha lebyi nga bya risima swin’we ni mikateko leyi a hi nyikeke yona.—Ps. 106:7, 11-13.
3 Kutani, anakanya hi leswi nga humelelaka loko hi langutane ni miringo yo tika. Eminkarhini yo tano, hi nga hela matimba hi ku olova lerova hi dzikisa mianakanyo ya hina eka miringo yoleyo ematshan’weni yo yi dzikisa eka mikateko leyi hi nga na yona. (Ps. 116:3) Hikokwalaho, hi nga swi hlakulela njhani ku va ni mbilu leyi tlangelaka hi tlhela hi tshama hi ri na yona? Naswona i yini leswi nga hi pfunaka leswaku hi tshama hi ri ni langutelo lerinene hambiloko hi langutane ni miringo leyikulu? A hi voneni.
“U ENDLE SWILO SWO TALA, OHO YEHOVHA”
4. Hi nga tshama hi ri ni mbilu leyi tlangelaka hi ndlela yihi?
4 Loko hi lava ku hlakulela ku va ni mbilu leyi tlangelaka hi tlhela hi tshama hi ri na yona, hi fanele hi xiya hi tlhela hi anakanyisisa hi ndlela yo tlangela mikateko leyi Yehovha a hi nyikeke yona kutani hi swi kambisisa hi vukheta swiendlo swakwe swa rirhandzu ro tshembeka. Loko mupisalema a endla tano, a a hlamarisiwa hi swilo swo tala leswi Yehovha a swi endleke.—Hlaya Pisalema 40:5; 107:43.
5. Hi nga dyondza yini eka muapostola Pawulo malunghana ni ku hlakulela moya wa ku nkhensa?
5 Hi nga dyondza swo tala eka muapostola Pawulo malunghana ni ku nkhensa. Swi le rivaleni leswaku u anakanyisise hi mikateko yakwe hikuva nkarhi ni nkarhi a nkhensa swi huma embilwini. Pawulo a a swi tiva kahle leswaku a a ri “musandzi ni muxanisi ni murhukani.” Hikwalaho, u nkhense Xikwembu na Kreste hileswi va n’wi kombiseke musa va tlhela va n’wi avela vutirheli, ku nga khathariseki swidyoho leswi a tshameke a swi endla. (Hlaya 1 Timotiya 1:12-14.) Pawulo u tlhele a va tlangela swinene Vakreste-kulobye naswona minkarhi yo tala a a nkhensa Yehovha hikwalaho ka timfanelo ta vona letinene ni hikwalaho ka ku tirha ka vona hi ku tshembeka. (Filp. 1:3-5, 7; 1 Tes. 1:2, 3) Naswona loko Pawulo a langutane ni miringo, u hatle a nkhensa Yehovha hikwalaho ka swilo hinkwaswo leswi vamakwavo vakwe va moya va n’wi endleleke swona. (Mint. 28:15; 2 Kor. 7:5-7) Hikokwalaho, a swi hlamarisi leswi Pawulo a khutazeke Vakreste hi mapapila yakwe a ku: “Tikombeni mi ri ni ku nkhensa . . . , [mi] tsundzuxana hi tipisalema, marito yo dzunisa eka Xikwembu, tinsimu ta moya hi nsovo.”—Kol. 3:15-17.
KU ANAKANYISISA NI KU KHONGELA SWI HI PFUNA KU TSHAMA HI RI NI MOYA WO NKHENSA
6. Hi swihi swilo leswi u nkhensaka Yehovha swinene hikwalaho ka swona?
6 Hi nga xi tekelela njhani xikombiso lexinene xa Pawulo xo hlakulela ni ku kombisa ku nkhensa? Ku fana na Pawulo, hi fanele hi anakanyisisa hi leswi Yehovha a swi endleleke un’wana ni un’wana wa hina. (Ps. 116:12) Loko a wu vutisiwe leswaku, ‘Hi yihi mikateko leyi humaka eka Yehovha leyi u yi tlangelaka?’ a wu ta hlamula njhani? Xana a wu ta katsa ni vuxaka bya wena bya risima na Yehovha? Kumbe ku rivaleriwa swidyoho hikwalaho ka leswi u kombiseke ripfumelo eka gandzelo ra nkutsulo ra Kreste? Xana a wu ta boxa mavito ya vamakwerhu va xinuna ni va xisati lava ku pfuneke loko u langutane ni miringo yo hambana-hambana yo tika? A swi kanakanisi leswaku a wu ta boxa ni munghana wa wena wa vukati loyi u n’wi rhandzaka kumbe vana va wena lava u va tekaka va ri va nkoka. Ku tinyika nkarhi wo anakanyisisa hi mikateko yoleyo leyi humaka eka Yehovha, Tata wa wena la nga ni rirhandzu, swi ta endla leswaku mbilu ya wena yi tala hi ku tlangela naswona leswi swi ta ku susumetela leswaku u n’wi nkhensa siku ni siku.—Hlaya Pisalema 92:1, 2.
7. (a) Ha yini hi fanele hi nkhensa Yehovha hi xikhongelo? (b) U ta vuyeriwa njhani loko u nkhensa Yehovha eswikhongelweni swa wena?
7 Loko hi anakanyisisa hi mikateko ya hina hinkwayo, hi ta lava ku nkhensa Yehovha hi xikhongelo. (Ps. 95:2; 100:4, 5) Vanhu vo tala va teka xikhongelo ku ri ndlela yo kombela swilo eka Xikwembu ntsena. Hambiswiritano, hina ha swi tiva leswaku Yehovha wa tsaka loko hi n’wi nkhensa hi swilo leswi hi nga na swona. Bibele yi ni swikhongelo swo tala swa ku nkhensa leswi khutazaka, ku katsa ni swa Hana na Hezekiya. (1 Sam. 2:1-10; Esa. 38:9-20) Kutani tekelela malandza wolawo yo tshembeka lama kombiseke moya wa ku nkhensa. Nkhensa Yehovha hi xikhongelo hikwalaho ka leswi a ku endleleke swona. (1 Tes. 5:17, 18) Loko u endla tano u ta vuyeriwa swinene. U ta titwa u phyuphyile, ndlela leyi u rhandzaka Yehovha ha yona yi ta kula naswona u ta tshinela swinene eka yena.—Yak. 4:8.
8. I yini lexi nga ha endlaka leswaku hi tshika ku tlangela swilo hinkwaswo leswi Yehovha a hi endleleke swona?
8 Ha yini hi fanele hi tivonela leswaku hi nga tshiki ku tlangela vunene bya Yehovha? Hikuva hi velekiwe hi ri ni mboyamelo wa ku nga nkhensi. Anakanya hi mhaka leyi: Vatswari va hina vo sungula, Adamu na Evha, a va tshama entangeni lowu a wu ri paradeyisi. Swilaveko swa vona hinkwaswo a swi enerisiwa naswona a va ri ni ntshembo wo hanya hi ku rhula hilaha ku nga heriki. (Gen. 1:28) Kambe a va yi tlangelanga mikateko ya vona. A va lava swilo leswi engetelekeke hikwalaho ka makwanga. Hikwalaho, va lahlekeriwe hi swilo leswi a va ri na swona hinkwaswo. (Gen. 3:6, 7, 17-19) Leswi hi hanyaka ni vanhu lava nga nkhensiki, na hina hi nga sungula ku nga swi tlangeli swilo hinkwaswo leswi Yehovha a hi endleleke swona. Hi nga ha sungula ku nga ha vi na mhaka ni vuxaka bya hina na yena. Hi nga ha sungula ku nga ha ri tlangeli lunghelo leri hi nga na rona ro va xiphemu xa vamakwerhu va le misaveni hinkwayo. Hi nga ha kavanyetiwa hi swilo swa misava leyi, leyi nga ta hundza ku nga ri khale. (1 Yoh. 2:15-17) Leswaku hi papalata ntlhamu wolowo, hi fanele hi anakanyisisa hi mikateko leyi hi nga na yona kutani hi nkhensa Yehovha nkarhi ni nkarhi hikwalaho ka lunghelo leri hi nga na rona ro va vanhu vakwe.—Hlaya Pisalema 27:4.
LOKO HI LANGUTANE NI MIRINGO
9. Loko hi langutane ni miringo leyikulu, ha yini hi fanele hi anakanya hi mikateko ya hina?
9 Ku va ni mbilu leyi tlangelaka swi nga hi pfuna leswaku hi langutana ni miringo leyikulu. Hi nga ha hela matimba loko hi xitshuketa hi langutana ni swiyimo swo tika leswi nga ha cincaka vutomi bya hina, swo tanihi ku nga tshembeki ka munghana wa vukati, vuvabyi lebyi nga ni khombo, ku feriwa hi munhu loyi hi n’wi rhandzaka kumbe ku hlaseriwa hi mhangu ya ntumbuluko leyi chavisaka. Eminkarhini yo tano, ku anakanya hi mikateko ya hina swi ta hi chavelela swi tlhela swi hi tiyisa. Anakanya hi mintokoto leyi landzelaka.
10. Irina u vuyeriwe njhani hi ku tlangela swilo hinkwaswo leswinene leswi a nga na swona?
10 Irina *, wa le Amerika N’walungu, loyi a nga phayona ra nkarhi hinkwawo, a a tekiwe hi nkulu loyi a nga tshembekangiki eka yena loyi a n’wi siyeke ni vana va vona. I yini leswi pfuneke Irina leswaku a ya emahlweni a tirhela Yehovha hi ku tshembeka? U ri: “Ndzi tlangela ndlela leyi Yehovha a ndzi khathaleleke ha yona. Leswi ndzi hlawuleke ku swi tlangela siku ni siku swilo hinkwaswo leswinene leswi ndzi nga na swona, ndza swi vona leswaku i lunghelo ku tiviwa ni ku rhandziwa hi Tata wa hina wa le tilweni la hi sirhelelaka. Ndza swi tiva leswaku a nge pfuki a ndzi lahlile.” Hambileswi Irina a langutaneke ni swiyimo swo tala swo vava evuton’wini byakwe, ku tshama ka yena a tsakile swi n’wi pfuna ku langutana na swona ni ku khutaza van’wana.
11. I yini leswi pfuneke Kyung-sook leswaku a langutana ni vuvabyi lebyi dlayaka?
11 Kyung-sook, loyi a tshamaka eAsia, u phayone ni nuna wakwe malembe yo tlula 20. Hi xitshuketa, u kumiwe a ri ni vuvabyi bya khensa ya mahahu lebyi a byi ma hlasele swinene naswona u byeriwe leswaku u ta hanya tin’hweti tinharhu ku ya eka ta tsevu. Hambileswi yena ni nuna wakwe va tshameke va langutana ni miringo yo tala, leyikulu ni leyitsongo, a va ri ni rihanyo lerinene. U te: “Xiphiqo lexi xa rihanyo xi ndzi karhate swinene. Ndzi titwe ndzi lahlekeriwe hi swilo hinkwaswo naswona a ndzi chuhe ngopfu.” I yini leswi pfuneke Kyung-sook leswaku a tiyisela? U ri: “Vusiku byin’wana ni byin’wana loko ndzi nga si ya eku etleleni, ndzi ya ehenhla ka lwangu ra yindlu ya hina kutani ndzi khongela hi rito ra le henhla malunghana ni swilo swa ntlhanu leswi ndzi tsakiseke hi siku rero. Endzhaku ka sweswo ndzi titwa ndzi phyuphyile kutani ndzi susumeteleka ku kombisa ndlela leyi ndzi n’wi rhandzaka ha yona Yehovha.” Kyung-sook u vuyeriwe njhani eka swikhongelo leswi swa yena swa nivusiku? U ri: “Ndzi xiye leswaku Yehovha wa hi tiyisa loko hi langutane ni miringo ni leswaku mikateko leyi hi yi kumaka yi tele ku tlula miringo leyi hi welaka.”
12. Jason u chaveleleke njhani endzhaku ko feriwa hi nsati wakwe?
12 Jason, loyi a tirhaka erhavini rin’wana laha Afrika, u ni malembe yo tlula 30 a ri eka ntirho wa nkarhi hinkwawo. U ri: “Ndzi feriwe hi nsati malembe ya nkombo lama hundzeke, naswona ku vava koloko a ku tiyiseleleki. Loko ndzi anakanyisisa hi leswi a langutaneke na swona loko a ri ni vuvabyi bya khensa ndzi hela matimba swinene.” I yini leswi pfuneke Jason leswaku a tiyisela? U ri: “Siku rin’wana ndzi anakanye hi nkarhi wo tsakisa lowu ndzi tshameke ndzi va na wona ni nsati wa mina kutani ndzi nkhensa Yehovha hi xikhongelo hikwalaho ka sweswo. Sweswo swi endle leswaku ndzi titwa ndzi phyuphyile naswona ndzi sungule ku nkhensa Yehovha nkarhi ni nkarhi hikwalaho ka minkarhi yoleyo yo tsakisa leyi hi tshameke hi va na yona. Moya wo nkhensa wu endle leswaku ndzi va ni langutelo lerinene. Ndza ha twa ku vava hikwalaho ko feriwa, kambe ku nkhensa Yehovha hi ku va ndzi ve ni vukati lebyinene ni ku va ni lunghelo ro n’wi tirhela swin’we ni munhu loyi a a n’wi rhandza swinene swi antswise langutelo ra mina.”
“Ndza swi tlangela swinene leswi Yehovha a nga Xikwembu xa mina.”—Sheryl
13. I yini leswi pfuneke Sheryl ku tiyisela hambiloko a feriwe hi swirho swo tala swa ndyangu wa ka vona?
13 Loko Xidzedze Lexikulu lexi vuriwaka Haiyan xi hlasele exikarhi ka xihlala xa Philippine eku heleni ka lembe ra 2013, Sheryl, loyi a a ri ni malembe ya 13 hi nkarhi wolowo, u lahlekeriwe hi swilo hinkwaswo. U te: “Ndzi lahlekeriwe hi kaya ra ka hina ndzi tlhela ndzi feriwa hi swirho swa ndyangu wa ka hina swo tala.” Tata wakwe, mana wakwe ni vamakwavo vakwe vanharhu, va dlaye hi mati ya xidzedze xolexo xa matimba. I yini leswi pfuneke Sheryl leswaku a kota ku langutana ni mhangu leyi handle ko hela matimba? U ni mbilu leyi tlangelaka naswona u tshama a ri karhi a anakanyisisa hi mikateko leyi a nga na yona. U te: “Ndzi swi vonile swilo hinkwaswo leswi vamakwerhu va xinuna ni va xisati va swi endleke leswaku va phalala ni ku khutaza lava a va lava mpfuno. A ndzi swi tiva leswaku vamakwerhu emisaveni hinkwayo a va ri eku ndzi khongeleleni.” U tlhele a ku: “Ndza swi tlangela swinene leswi Yehovha a nga Xikwembu xa mina. Minkarhi hinkwayo u hi nyika swilo leswi hi swi lavaka.” Ku tlangela mikateko ya hina swi ta hi pfuna swinene leswaku hi nga hluriwi hi gome. Mbilu leyi tlangelaka yi hi pfuna leswaku hi tiyisela swiyimo swo hambana-hambana swo tika leswi nga ha hi hlaselaka.—Efe. 5:20; hlaya Vafilipiya 4:6, 7.
“LOKO KU RI MINA, NDZI TA KHANA EKA YEHOVHA”
14. Hi wihi ntshembo wo tsakisa lowu hi nga na wona? (Vona xifaniso lexi nga eku sunguleni ka xihloko lexi.)
14 Ematin’wini hinkwawo, vanhu va Yehovha va tlangele mikateko ya vona. Hi xikombiso, endzhaku ka loko Vaisrayele va kutsuriwe eka Faro ni mavuthu yakwe eLwandle ro Tshwuka, va yimbelele tinsimu hi ntsako, va dzunisa va tlhela va nkhensa Yehovha. (Eks. 15:1-21) Namuntlha, wun’wana wa mikateko ya hina ya risima i ku tiva leswaku ku nga ri khale a ku nge he vi na switlhavi. (Ps. 37:9-11; Esa. 25:8; 33:24) Anakanya ndlela leyi hi nga ta titwa ha yona loko Yehovha a lovisa valala vakwe hinkwavo kutani a hi amukela emisaveni leyintshwa yo rhula ni yo lulama. Hakunene rero ku ta va siku ro nkhensa Yehovha!—Nhlav. 20:1-3; 21:3, 4.
15. I yini leswi u tiyimiseleke ku swi endla eka lembe leri hinkwaro ra 2015?
15 Hi swi langutele hi mahlo-ngati ku kuma mikateko yo tala ya moya leyi humaka eka Yehovha hi lembe leri ra 2015. I ntiyiso leswaku hi nga ha langutana ni miringo yo karhi. Hambiloko ko humelela yini, ha swi tiva leswaku Yehovha a nge pfuki a hi lahlile. (Det. 31:8; Ps. 9:9, 10) U ta ya emahlweni a hi nyika hinkwaswo leswi hi swi lavaka leswaku hi n’wi tirhela hi ku tshembeka. Hikokwalaho, onge hi nga tiyimisela ku tshama hi ri ni moya wo fana ni wa muprofeta Habakuku, loyi a nga te: “Hambiloko nkuwa wu nga rhumbuki, ni mirhi ya vhinya yi nga humesi mihandzu; entiyisweni ntirho wa mutlhwari wu nga va vuhava, ni masimu ma nga humesi swakudya; ntlhambi wa tinyimpfu wu nga herisiwa etshangeni, naswona ntlhambi wa tihomu wu nga vi kona endhawini leyi biyeriweke; kambe loko ku ri mina, ndzi ta khana eka Yehovha; ndzi ta tsakela Xikwembu xa ku ponisiwa ka mina.” (Hab. 3:17, 18) Onge lembe leri hinkwaro hi nga ya emahlweni hi anakanyisisa hi mikateko ya hina hinkwayo naswona hi susumeteleka ku landzela xikhutazo xa ndzimana ya hina ya lembe ya 2015 leyi nge: “Nkhensani Yehovha, hikuva hi lonene.”—Ps. 106:1.
^ ndzim. 10 Mavito man’wana ma cinciwile exihlokweni lexi.
DYONDZA SWO TALA
“Mi Xalamuka eSwikhongelweni”
Ha yini Vakreste va ntiyiso va fanele va khongela nkarhi na nkarhi? I vamani lava vuyeriwaka loko u khongelela vamakwerhu?


text:
Yesu—Xivangelo Xo Va A File
‘N’wana wa munhu a a tele ku nyikela moya-xiviri wakwe kumbe vutomi byakwe leswaku byi va nkutsulo wa lavo tala.’—MARKA 10:45.
YESU a a swi tiva leswi nga ta endleka hi vutomi byakwe. A a swi tiva leswaku a nge hanyi vutomi bya le ka byandlana. Hi hala tlhelo, loko a ri emalembeni ya va-30, a a swi tiva leswaku u ta dlayiwa hi ndlela yo vava naswona sweswo a swi lunghekerile.
Bibele yi kombisa leswaku rifu ra Yesu i ra nkoka swinene. Buku yin’wana ya tinhlamuselo ta Bibele yi kombisa leswaku rifu ra Yesu ri boxiwa minkarhi ya kwalomu ka 175 eka Matsalwa ya Vukreste ya Xigriki kumbe eka Testamente Leyintshwa. Kutani ha yini Yesu a a fanele a xaniseka a tlhela a fa? I swa nkoka leswaku hi tiva nhlamulo ya xivutiso lexi hikuva rifu ra Yesu ri nga byi khumba swinene vutomi bya hina.
Leswi Yesu a a swi languterile
Eka lembe ro hetelela ra vutomi byakwe, Yesu u byele vadyondzisiwa vakwe ko tala malunghana ni ku xanisiwa kakwe ni rifu leri a a ta langutana na rona. Loko a ri endleleni yo ya eYerusalema leswaku a ya tlangela Paseka yakwe yo hetelela, u byele vaapostola vakwe va 12 a ku: “N’wana wa munhu u ta nyiketiwa eka vaprista lavakulu ni le ka vatsari, kutani va ta n’wi gwevela rifu, naswona va ta n’wi nyiketa eka vanhu va matiko, va ta endla xihlekiso ha yena, va n’wi tshwutelela, va n’wi ba naswona va n’wi dlaya.” * (Marka 10:33, 34) Ha yini a a tiyiseka hileswi a swi ta endleka ha yena?
Yesu a a byi tiva vuprofeta byo tala lebyi nga eMatsalweni ya Xiheveru lebyi profeteke ndlela leyi vutomi byakwe a byi ta hela ha yona. (Luka 18:31-33) Xiya byin’wana bya vuprofeta ni tindzimana ta Bibele leti hlamuselaka ndlela leyi byi hetisekeke ha yona.
Mesiya a a ta . . .
Xengiwa hi swiphemu swa silivhere swa 30.—ZAKARIYA 11:12; MATEWU 26:14-16.
Biwa ni ku tshwuteleriwa.—ESAYA 50:6; MATEWU 26:67; 27:26, 30.
Beleriwa.—PISALEMA 22:16; MARKA 15:24, 25.
Tseketseriwa emhandzini ya nxaniso.—PISALEMA 22:7, 8; MATEWU 27:39-43.
Dlayiwa kambe marhambu yakwe a ma nga ta tshoviwa.—PISALEMA 34:20; YOHANE 19:33, 36.
Yesu u hetisise vuprofeta lebyi ni byin’wana byo tala. Leswi a a nga ta swi endla hi matimba yakwe. Ku va Yesu a hetisise vuprofeta lebyi hinkwabyo swi kombisa leswaku hakunene a a rhumiwe hi Xikwembu. *
Kutani, ha yini a swi fanerile leswaku Yesu a xaniseka ni ku fa?
Ku fa ka Yesu ku hetisise timhaka tin’wana ta nkoka
Yesu a a yi tiva mphikamakaneta leyi sunguleke entangeni wa Edeni. Hikwalaho ko kuceteriwa hi xivumbiwa xa moya lexi xandzukeke, Adamu na Evha va hlawule ku nga xi yingisi Xikwembu. Ku xandzuka ka mpatswa lowu swi endle leswaku vuhosi bya Xikwembu ni ndlela leyi xi fumaka ha yona swi kanakaniwa. Ku dyoha ka vona swi endle leswaku swi kanakanisa leswaku vanhu va nga tshembeka eka Xikwembu loko va ringiwa.—Genesa 3:1-6; Yobo 2:1-5.
Yesu u nyikele nhlamulo leyi enerisaka etimhakeni leti hinkwato—emhakeni ya vuhosi bya Yehovha ni le mhakeni ya ku tshembeka ka vanhu. Hi ku yingisa kakwe “ku ya fika eku feni . . . emhandzini ya nxaniso,” u seketele vuhosi bya Xikwembu. (Vafilipiya 2:8) U tlhele a kombisa leswaku munhu la hetisekeke a nga tshembeka eka Yehovha ku nga khathariseki miringo.
Yesu u file leswaku a kutsula vanhu
Muprofeta Esaya u profete leswaku ku xaniseka ni ku fa ka Mesiya la tshembisiweke swi ta endla leswaku vanhu va rivaleriwa swidyoho swa vona. (Esaya 53:5, 10) Yesu a a swi tiva leswi, kutani hi ku tirhandzela u nyikele hi “moya-xiviri wakwe [leswaku] wu va nkutsulo wa lavo tala.” (Matewu 20:28) Rifu rakwe ri endle leswaku vanhu lava nga hetisekangiki va va ni vuxaka lebyinene na Yehovha naswona va kutsuriwa eka xidyoho ni rifu. Ri tlhele ri endla leswaku hi kuma leswi Adamu na Evha va swi lahleke, ku nga lunghelo ro hanya hilaha ku nga heriki emisaveni leyi hetisekeke. *—Nhlavutelo 21:3, 4.
Leswi u nga swi endlaka
Eka swihloko leswi swa nxaxamelo, hi kambisise leswi Bibele yi swi vulaka hi Yesu—laha a humaka kona, ndlela leyi a hanyeke ha yona ni xivangelo xo va a file. Ku tiva leswi ha Yesu swi hi vuyerisa hi tindlela to tala ku tlula timhaka leti nga riki ntiyiso ha yena. Ku hanya hi ku pfumelelana na swona swi nga hi tisela mikateko—vutomi byo antswa sweswi ni lebyi nga heriki enkarhini lowu taka. Bibele yi hi byela leswi hi faneleke hi swi endla leswaku hi kuma mikateko yoleyo.
Dyondza swo tala hi Yesu Kreste ni hileswi a swi endlaka leswaku xikongomelo xa Yehovha xi hetiseka.—YOHANE 17:3.
Vana ni ripfumelo eka Yesu naswona ndlela leyi u hanyaka ha yona a yi kombise leswaku u n’wi teka a ri Muponisi wa wena.—YOHANE 3:36; MINTIRHO 5:31.
Timbhoni ta Yehovha ti ta swi tsakela ku ku pfuna leswaku u dyondza swo tala hi Yesu Kreste, la nga “N’wana wa [Xikwembu] la tswariweke a ri swakwe,” loyi ha yena hi nga kumaka nyiko ya “vutomi lebyi nga heriki.”—Yohane 3:16.
^ ndzim. 5 Minkarhi yo tala Yesu a a tivula “N’wana wa munhu.” (Matewu 8:20) Xiga lexi a xo kombisa ntsena leswaku a a ri munhu wa nyama, kambe xi tlhela xi kombisa leswaku a a ri “n’wana wa munhu” loyi vuprofeta bya Bibele byi profeteke ha yena.—Daniyele 7:13, 14.
^ ndzim. 13 Leswaku u kuma rungula leri engetelekeke malunghana ni vuprofeta lebyi hetisiseke hi Yesu, vona xiengetelo ehansi ka nhloko-mhaka leyi nge “Yesu Kreste I Mesiya La Tshembisiweke,” ebukwini leyi nge Xana Bibele Yi Dyondzisa Yini Hakunene? leyi kandziyisiweke hi Timbhoni ta Yehovha.
^ ndzim. 17 Leswaku u kuma rungula leri engetelekeke malunghana ni nkoka wa rifu ra Yesu, vona ndzima 5, leyi nge “Nkutsulo I Nyiko Ya Nkoka Leyi Humaka Eka Xikwembu,” ebukwini leyi nge Xana Bibele Yi Dyondzisa Yini Hakunene?
DYONDZA SWO TALA
Yesu Kreste I Mani?
Dyondza xivangelo lexi endlaka Yesu a va Mesiya loyi a tshembisiweke, laha a humaka kona ni leswaku ha yini a ri N’wana wa Yehovha loyi a tswariweke a ri swakwe.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Timotiya 2:1-15
2 Hikokwalaho, xo sungula ndzi khongotela leswaku swikombelo, swikhongelo,+ ku khongelela, ku nkhensa, swi endleriwa vanhu va mixaka hinkwayo,+2 swi endleriwa tihosi+ ni hinkwavo lava nga eswiyin’weni+ leswi tlakukeke; leswaku hi ta ya emahlweni hi hanya vutomi byo rhula ni byo hola hi ku tinyiketela loku heleleke loku nga ni vukwembu ni ku tiyimisela.+3 Leswi i swinene naswona swa amukeleka+ emahlweni ka Muponisi wa hina, ku nga Xikwembu,+4 lexi rhandzaka leswaku vanhu va mixaka hinkwayo+ va ponisiwa+ naswona va fikelela vutivi lebyi kongomeke+ bya ntiyiso.+5 Hikuva ku ni Xikwembu+ xin’we, ni muhlanganisi+ un’we exikarhi ka Xikwembu+ ni vanhu,+ wanuna la vuriwaka Kreste Yesu,+6 la tinyikeleke leswaku a va nkutsulo lowu yelanaka eka hinkwavo+—leswi ku fanele ku nyikeriwa vumbhoni ha swona hi nkarhi wa swona.7 Hikwalaho ka vumbhoni+ lebyi, ndzi vekiwe ku va muchumayeri ni muapostola+—ndzi vulavula ntiyiso,+ a ndzi hembi—ni ku va mudyondzisi wa matiko+ emhakeni ya ripfumelo+ ni ntiyiso.8 Hikokwalaho ndzi navela leswaku endhawini yin’wana ni yin’wana vavanuna va hambeta va khongela, va tlakusa mavoko+ lama tshembekeke, ku nga ri hi vukarhi+ ni minjhekanjhekisano.+9 Hilaha ku fanaka ndzi navela leswaku vavasati va tisasekisa hi swiambalo leswi langutekaka, hi xichavo+ ni mianakanyo yo hluteka, ku nga ri hi tindlela to horha misisi ni nsuku kumbe tiperela kumbe swiambalo leswi durhaka ngopfu,+10 kambe hi ndlela leyi fanelaka vavasati lava vulaka leswaku va chava Xikwembu,+ hi mintirho+ leyinene.11 Wansati a a dyondze a miyerile hi ku titsongahata+ loku heleleke.12 A ndzi n’wi pfumeleli wansati leswaku a dyondzisa,+ kumbe ku lawula wanuna,+ kambe a a miyele.13 Hikuva ku rhange Adamu a vumbiwa ivi ku landzela Evha.+14 Nakambe, a hi Adamu la xisiweke,+ kambe wansati hi yena la xisiweke+ hi ku helela kutani a tlula nawu.+15 Hambiswiritano, u ta tshama a hlayisekile hi ku tswala+ vana, ntsena loko vavasati va tshama eripfumelweni ni le rirhandzwini ni le ku kwetsimeni naswona va hlutekile emianakanyweni.+


text:
February 8-
14
NEHEMIYA 5-8
Risimu 123 Ni Xikhongelo
Marito Yo Pfula (u nga hundzi timinete tinharhu)
LESWI HI SWI DYONDZAKA EBIBELENI
“Nehemiya A A Ri Mulanguteri Lonene”: (10 min.)
Neh 5:1-7
—Nehemiya u yingise vanhu ivi a teka goza (w06 2/1 9 ¶2)
Neh 5:14-19
—Nehemiya u titsongahatile, a kombisa vutlhari naswona a a nga ri na vutianakanyi (w06 2/1 10 ¶4)
Neh 8:8-12
—Nehemiya u hoxe xandla eka ku pfuna vanhu leswaku va va ni vuxaka ni Xikwembu (w06 2/1 11 ¶4)
-
Endla Ndzavisiso: (8 min.)
Neh 6:5
—Ha yini Sanibalati a rhumele Nehemiya “papila leri pfulekeke”? (w06 2/1 9 ¶3)
Neh 6:10-13
—Ha yini Nehemiya a nga swi endlanga leswi a byeriweke swona hi Xemaya? (w07 7/1 30 ¶15)
Ku hlaya ka Bibele ka vhiki leri ku ndzi dyondzisa yini hi Yehovha?
Hi tihi tinhla leti ndzi ti kumeke eka ku hlaya ka Bibele ka vhiki leri leti ndzi nga ti tirhisaka ensin’wini?
-
Ku Hlaya Ka Bibele: Neh 6:14–7:7a (u nga hundzi timinete ta mune)
NDZETELO WA NTIRHO WO CHUMAYELA
Riendzo Ro Sungula: (u nga hundzi timinete timbirhi) Fambisa magazini wa Xalamuka! leya ha ku humaka hi ku tirhisa nhlokomhaka ya xifunengeto. Pfula ndlela yo endla riendzo ro vuyela.
Riendzo Ro Vuyela: (u nga hundzi timinete ta mune) Endla nkombiso wa riendzo ro vuyela eka munhu loyi a tsakisiweke hi nhlokomhaka ya xifunengeto xa Xalamuka! leya ha ku humaka. Pfula ndlela yo tlhela u n’wi endzela.
Dyondzo Ya Bibele: (u nga hundzi timinete ta tsevu) Endla nkombiso lowu kombisaka loko ku fambisiwa dyondzo ya Bibele. (bh 28-29 ¶4-5)
MAHANYELO YA VAKRESTE
Risimu 62
Xana U “Lwela Ku Fikelela Ntirho Wa Ku Va Mulanguteri”?: (15 min.) Nkulumo leyi nga ta nyikeriwa hi nkulu leyi sekeriweke eka Xihondzo xo Rindza xa September 15, 2014, matluka 3-6. Tlanga vhidiyo leyi nge, Vamakwerhu
—Tikarhateleni Ku Fikelela Mintirho Leyinene, leyi kumekaka eka JW Broadcasting ya December 2015. Kandziyisa swivangelo leswinene swo tikarhatela ku fikelela ntirho wa ku va mulanguteri u tlhela u hlamusela ndlela leyi makwerhu a nga swi endlisaka xisweswo. Hi musa khutaza vamakwerhu leswaku va tikarhatela ku fanelekela ku va malandza ya vutirheli ni vakulu.
Dyondzo Ya Bibele Ya Vandlha: ia ndz. 8 ¶17-27, ni mpfuxeto eka tl. 75 (30 min.)
Katsakanya Leswi Dyondziweke Ni Ku Vula Leswi Nga Ta Dyondziwa Eka Vhiki Leri Landzelaka (3 min.)
Risimu 125 Ni Xikhongelo


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Levhitika 17:1-16
17 Yehovha a ya emahlweni a byela Muxe a ku:2 “Byela Aroni ni vana vakwe ni vana va Israyele hinkwavo u ku eka vona, ‘Lowu i nchumu lowu Yehovha a wu leriseke a ku:3 “‘“Loko ku ri munhu un’wana ni un’wana wa yindlu ya Israyele la tlhavaka nkunzi kumbe khuna leritsongo kumbe mbuti enxaxeni kumbe la swi tlhavelaka ehandle ka nxaxa4 kunene a nga swi tisi enyangweni ya ntsonga wa nhlangano+ leswaku a ta swi nyikela swi va gandzelo eka Yehovha emahlweni ka tabernakela ya Yehovha, munhu yoloye u ta va ni nandzu wa ngati. Munhu yoloye u halate ngati, naswona u fanele a dlayiwa eka varikwavo,+5 ku endlela leswaku vana va Israyele va tisa switlhavelo swa vona leswi va swi tlhavaka enhoveni,+ va fanele va swi tisa eka Yehovha enyangweni ya ntsonga wa nhlangano, eka muprista,+ kutani va fanele va endla switlhavelo leswi swi va switlhavelo swa xinakulobye eka Yehovha.+6 Muprista u fanele a xuva ngati ealitarini+ ya Yehovha enyangweni ya ntsonga wa nhlangano, naswona u fanele a mbulukisa mafurha+ ma va nun’hwelo lowu phyuphyisaka eka Yehovha.+7 Hikwalaho va nga ha tshuki va endlela madimona+ lama nga ni xivumbeko xa mbuti switlhavelo swa vona, lawa va endlaka na wona rimbewu+ leri nga amukelekiki. Lowu wu ta va nawu wa n’wina wa hilaha ku nga riki na makumu eswitukulwaneni swa n’wina.”’8 “U ta va byela u ku, ‘Loko ku ri munhu un’wana ni un’wana wa yindlu ya Israyele kumbe muluveri la luveleke exikarhi ka n’wina la humesaka gandzelo ro hisiwa+ kumbe xitlhavelo9 ivi a nga swi tisi enyangweni ya ntsonga wa nhlangano a ta swi nyikela eka Yehovha,+ munhu yoloye u fanele a dlayiwa eka varikwavo.+10 “‘Loko ku ri munhu un’wana ni un’wana wa yindlu ya Israyele kumbe muluveri la luveleke exikarhi ka n’wina la dyaka ngati+ ya muxaka wun’wana ni wun’wana, kunene xikandza xa mina xi ta lwa ni moya-xiviri+ wolowo lowu dyaka ngati, hakunene ndzi ta wu dlaya exikarhi ka varikwavo.11 Hikuva moya-xiviri wa nyama wu le ngatini,+ kutani mina ndzi mi vekele yona ealitarini leswaku yi kombela ku rivaleriwa+ ka mimoya-xiviri ya n’wina, hikuva i ngati+ leyi kombelelaka ku rivaleriwa+ hi moya-xiviri lowu nga eka yona.12 Hi yona mhaka leyi ndzi nga byela vana va Israyele ndzi ku: “Ku hava moya-xiviri wa n’wina lowu faneleke wu dya ngati naswona ku hava muluveri la luveleke exikarhi ka n’wina+ loyi a faneleke a dya ngati.”+13 “‘Loko ku ri munhu un’wana ni un’wana wa vana va Israyele kumbe muluveri la luveleke exikarhi ka n’wina, loyi loko a hlota a khoma xivandzana kumbe nyenyana leswaku yi dyiwa, u fanele a halata ngati+ ya kona kutani a yi seletela hi misava.+14 Hikuva moya-xiviri wa nyama ya muxaka wun’wana ni wun’wana i ngati ya yona hi moya-xiviri lowu nga eka yona. Hikwalaho ndzi byele vana va Israyele ndzi ku: “Mi nga tshuki mi dya ngati ya muxaka wihi ni wihi wa nyama, hikuva moya-xiviri wa nyama ya muxaka wun’wana ni wun’wana i ngati+ ya yona. Mani na mani la yi dyaka u ta dlayiwa.”+15 Loko ku ri moya-xiviri wun’wana ni wun’wana lowu dyaka ntsumbu kumbe nchumu wo karhi lowu handzuriweke hi xivandzana,+ hambi i munhu la tumbulukeke kwalaho kumbe i muluveri, wu fanele wu hlantswa tinguvu ta wona naswona wu hlamba hi mati, wu va lowu nga tengangiki ku fika nimadyambu;+ kutani wu ta va wu tengile.16 Kambe loko wu nga ti hlantswi naswona wu nga yi hlambi nyama ya wona, wu fanele wu hlamula hikwalaho ka xihoxo+ xa wona.’”


text:
TOLO A NGA HA VUYI
Hosi A A Yi Tsake Swinene!
A KU ri hi August 1936 eNdhawini leyi Vanhu va le Vuhosini va Hlanganaka eka yona le Swaziland. Robert na George Nisbet a va ha ku tlanga vuyimbeleri lebyi rhekhodiweke eka movha lowu nga ni xikurisa-marito ivi endzhaku ku tlangiwa tinkulumo leti rhekhodiweke ta Makwerhu J. F. Rutherford. Hosi Sobhuza wa Vumbirhi a a tsake swinene. George u te: “Lexi hi khomiseke tingana, a a lava ku xava muchini wo tlanga marikoti, marikoti ni xikurisa-marito xa rungula ra Mfumo!”
Robert u kombele ku khomeriwa eka hosi a vula leswaku swilo leswi a swi nga ri ku xavisiweni. Ha yini? Hikuva nhundzu leyi a yi ri ya munhu un’wana. Hosi a yi lava ku tiva leswaku i mani munhu wa kona.
Robert u te: “Swilo leswi hinkwaswo a swi ri swa Hosi yin’wana.” Kutani Sobhuza u vutisile leswaku Hosi leyi a ku ri mani. Robert u te: “I Yesu Kreste, Hosi ya Mfumo wa Xikwembu.”
Sobhuza u pfumerile hi xichavo lexikulu a ku: “Hakunene i Hosi leyikulu. A ndzi lavi ku teka swilo swa yena.”
Robert u tsarile a ku: ‘Ndzi tsakisiwe hi langutelo ra Hosi leyi ya Xiyimo Xa Le Henhla, Hosi Sobhuza. A yi vulavula Xinghezi lexi hlantswekeke yi nga tibumi kumbe ku tikukumuxa naswona a a yi vulavula hi ku kongoma swi tlhela swi olova ku vulavula na yona. Ndzi tshame na yona ehofisini ya yona ku ringana timinete ta kwalomu ka 45 loko George a ri karhi a tlanga vuyimbeleri hala handle.’
Robert u ye emahlweni a ku: ‘Endzhakunyana hi siku rolero, hi ye eSwazi National School laha hi fikeke hi va ni ntokoto wo tsakisa swinene ku tlula hinkwayo. Hi chumayele nhloko ya xikolo naswona yi hi yingiserisisile. Loko hi vule leswaku hi ni muchini kutani hi vula leswaku hi nga pfumelela vana hinkwavo exikolweni va yingisela marikoti, a a yi tsake swinene naswona yi lerise swichudeni swa kwalomu ka dzana leswaku swi tshama ebyanyini swi yingisela. Hi byeriwe leswaku exikolweni lexi xa le henhla, vana va vafana a va dyondzisiwa ntivo-vurimi, ndlela yo khathalela ntanga, ku vatla, ku aka, Xinghezi ni tinhlayo; kasi vanhwanyana a va dyondzisiwa ndlela yo khathalela vavabyi, ntirho wa le kaya ni mintirho yin’wana ya nkoka.’ Kokwa wa xisati wa Hosi leyi ya Xiyimo Xa Le Henhla hi yena a akeke xikolo lexi. *
Hi 1933, Hosi Sobhuza u ma yingisele hi ntsako maphayona lama endzeleke eNdhawini leyi Vanhu va le Vuhosini va Hlanganaka eka yona. Siku rin’wana u kale a hlengeleta varindzi va yena va 100 lava a va ri masocha leswaku va yingisela rungula ra Mfumo leri rhekhodiweke. U endle xikhokhelo xa timagazini ta hina a tlhela a amukela ni minkandziyiso ya hina. Swi nga si ya kwihi Hosi leyi se a yi ri ni minkandziyiso yo tala leyi sekeriweke eBibeleni. Ku tlula kwalaho, yi yi hlayise yi helerile hambileswi mfumo wa le Britain a wu yirise minkandziyiso ya hina hi nkarhi wa nyimpi ya vumbirhi ya misava.
Hosi Sobhuza wa Vumbirhi u ye emahlweni a amukela Timbhoni eNdhawini leyi Vanhu va le Vuhosini va Hlanganaka eka yona le Lobamba, a tlhela a vitana vafundhisi leswaku va ta yingisela tinkulumo ta tona leti sekeriweke eBibeleni. Loko Mbhoni ya kwalaho leyi vuriwaka Helvie Mashazi yi ri karhi yi hlamusela Matewu ndzima 23, ntlawa wa vafundhisi wu yime hi ku hatlisa wu hlundzukile kutani wu ringeta ku n’wi sindzisa ku tshama ehansi. Kambe Hosi yi nghenelerile, yi kombela Makwerhu Mashazi ku ya emahlweni. Ku tlula kwalaho, Hosi yi byele vayingiseri leswaku va tsala tindzimana hinkwato ta le Bibeleni leti a ti boxiwa enkulumeni.
Siku rin’wana endzhaku ko yingisela nkulumo leyi nyikeriweke hi makwerhu wa xinuna la nga phayona, mune wa vafundhisi lava a va ri kwalaho va hundzuluxe tikholoro ta vona kutani va ku: “A ha ha ri vafundhisi kambe sweswi se hi Timbhoni ta Yehovha.” Endzhaku ka sweswo va vutise phayona rolero loko ri ri ni tibuku to fana ni leti Hosi leyi ya Xiyimo Xa Le Henhla a yi ri na tona.
Ku sukela hi va-1930 ku fikela loko yi fa hi 1982, Hosi leyi ya Xiyimo Xa Le Henhla a yi ti xixima swinene Timbhoni ta Yehovha naswona a yi pfumelanga leswaku ti xanisiwa loko ti nga endli mihivahivana ya Maswazi. Hikwalaho, Timbhoni ti ni xivangelo lexinene xo yi nkhensa, naswona ti rile rifu ra yona swi huma embilwini.
Eku sunguleni ka lembe ra 2013, a ku ri ni vahuweleri va Mfumo vo tlula 3 000 le Swaziland. Leswi tiko leri ri nga ni vaaki vo tlula miliyoni, muhuweleri un’we u fanele a chumayela vanhu va 384. Maphayona yo tlula 260 a ma khomekile emavandlheni yo tlula 90 naswona vanhu va 7 496 va ve kona eXitsundzuxweni hi 2012. Swi le rivaleni leswaku ku nga va ni ku andza loku engetelekeke. Hakunene ku vekiwe masungulo lama tiyeke hi nkarhi wa maendzo wolawo ya le Swaziland hi va-1930.—Tolo a nga ha vuyi eAfrika Dzonga.
^ ndzim. 8 The Golden Age, ya June 30, 1937, tluka 629.


text:
Va Tinyikele Hi Ku Tirhandzela Le Taiwan
KWALOMU ka malembe ya ntlhanu lama hundzeke, Choong Keon na Julie, vatekani lava sweswi va nga le xikarhi ka malembe ya va-30, a va ri maphayona ya nkarhi hinkwawo eSydney, le Australia. Choong Keon u ri: “A hi ri ni ntirho wo tihanyisa wa nkarhinyana naswona a hi hanya emafurheni. Laha a hi tshama kona, maxelo ya kona a ma ri manene naswona a hi hanya vutomi bya vulovolovo. A hi swi tsakela ku va ekusuhi ni mindyangu ya ka hina swin’we ni vanghana va hina.” Hambiswiritano, Choong Keon na Julie a va kingindziwa hi ripfalo. Ha yini? A va swi tiva leswaku swiyimo swa vona a swi va pfumelela ku endla leswi engetelekeke entirhweni wa Yehovha, kambe a va kanakana ku endla tano.
Kutani enhlengeletanweni ya xifundzha hi 2009, va twe nkulumo leyi khumbeke timbilu ta vona. Xivulavuri xi kongomise marito ya xona eka lava nga endlaka leswi engetelekeke entirhweni wa nsimu. Xi te: “Anakanya hi mhaka leyi: Muchayeri a nga endla leswaku movha wakwe wu jikela exineneni kumbe eximatsini ntsena loko wu ri eku fambeni. Hilaha ku fanaka, Yesu u ta hi kongomisa leswaku hi ndlandlamuxa ntirho wa hina wo chumayela loko ntsena hi tiyimisele ku fikelela pakani ya hina.” * Mpatswa lowu wu twe onge xivulavuri a xi vulavula na wona hi ku kongoma. Enhlengeletanweni yoleyo, ku vulavurisaniwe ni mpatswa lowu nga varhumiwa le Taiwan. Wu vulavule hi ntsako lowu wu wu kumaka ensin’wini wu tlhela wu kandziyisa leswaku ka ha laveka vatirhi lava engetelekeke. Nakambe, Choong Keon na Julie va tlhele va vona onge marito wolawo a ma kongomisiwe eka vona.
Julie u ri: “Endzhaku ka nhlengeletano yoleyo, hi khongele eka Yehovha leswaku a hi nyika xivindzi xo teka goza ro rhurhela eTaiwan.” U tlhele a ku: “Kambe a hi khomiwe hi rhumbyana. A hi kanakana.” Tsalwa leri va pfuneke leswaku va teka goza i Eklesiasta 11:4, leyi nge: “Loyi a langutaka mheho a nge byali mbewu; naswona loyi a langutaka mapapa a nge tshoveli.” Choong Keon u ri: “Hi endle xiboho xo tshika ku ‘languta’ kutani hi sungula ku ‘byala ni ku tshovela.’” Va khongele hi ku phindha-phindha—va hlaya timhaka ta vutomi ta varhumiwa, va rhumela va tlhela va amukela ti-email to tala leti humaka eka vanhu lava se a va rhurhele eTaiwan, kutani va xavisa timovha ni nhundzu ya vona ivi endzhaku ka tin’hweti tinharhu va rhurhela eTaiwan.
KU KUMA NTSAKO HIKWALAHO KO CHUMAYELA
Vamakwerhu va xinuna ni va xisati vo tlula 100 vo huma ematikweni yo hambana-hambana, sweswi va chumayela eTaiwan etindhawini leti ku nga ni xilaveko lexikulu xa vahuweleri va Mfumo. Va huma eAustralia, eBritain, eCanada, eFurwa, eJapani, eKorea, eSpain ni le United States naswona va ni malembe lama sukelaka eka 21 ku ya eka 73. Exikarhi ka vona ku ni vamakwerhu va xisati vo tlula 50 lava nga tekiwangiki. I yini lexi pfuneke vamakwerhu lava va xinuna ni va xisati lava hisekaka leswaku va ya chumayela etikweni rimbe? A hi voneni.
Laura, makwerhu wa xisati wa le Canada loyi a nga tekiwangiki, u phayona evupela-dyambu bya Taiwan. Kwalomu ka malembe ya khume lama hundzeke a a nga wu rhandzi ntirho wo chumayela. Laura u ri: “A ndzo ya ensin’wini leswaku ndzi tisusa nandzu.” Kutani vanghana va yena va le Canada va n’wi kombele leswaku a famba na vona eMexico leswaku a ya chumayela na vona ku ringana n’hweti. U te: “A ku ri ro sungula ndzi tirha nkarhi wo leha ensin’wini naswona lexi ndzi hlamariseke a swi tsakisa!”
Ntokoto wolowo wo tsakisa wu susumetele Laura ku anakanya hi ku rhurhela evandlheni leri tirhisaka ririmi rimbe le Canada. U tsarise eka tlilasi yo dyondza Xichayina, a tirha ni ntlawa lowu vulavulaka Xichayina ivi a tivekela pakani yo rhurhela eTaiwan, leyi a yi fikeleleke hi September 2008. Laura u ri: “Swi ndzi tekele lembe ku tolovela ndhawu leyintshwa leyi ndzi rhurheleke eka yona, kambe sweswi a ndzi anakanyi hi ku tlhelela eCanada.” U titwa njhani hi ntirho wo chumayela? U ri: “Ndza wu tsakela swinene sweswi. A wu kona nchumu lowu enerisaka swinene ku tlula ku vona ndlela leyi swichudeni swa Bibele swi cincaka vutomi bya swona ha yona loko swi sungula ku tiva Yehovha. Ku chumayela eTaiwan swi endle leswaku ndzi kuma ntsako lowukulu swinene.”
NDLELA YO LANGUTANA NI KU KA U NGA RI TIVI KAHLE RIRIMI
Brian na Michelle, mpatswa lowu humaka eUnited States lowu nga ni malembe ya le xikarhi ka va-30, wu rhurhele eTaiwan malembe ya kwalomu ka nhungu lama hundzeke. Eku sunguleni a wu titwa onge ntirho wa wona ensin’wini a wu nga ri wa nkoka. Kambe murhumiwa loyi a nga ni ntokoto u te: “Hambiloko mo nyika munhu xiphephana, mi fanele mi tsundzuka leswaku swi nga ha endleka ku ri ro sungula munhu yoloye a twa rungula leri vulavulaka hi Yehovha. Kutani mi ta va se mi chumayele rungula ra nkoka!” Marito wolawo lama khutazaka ma pfune Brian na Michelle swinene leswaku va nga heli matimba. Makwerhu un’wana u te: “Leswaku mi papalata ku nga heli matimba, mi fanele mi kambela nhluvuko wa n’wina wo dyondza Xichayina, ku nga ri siku ni siku, kambe endzhaku ka nhlengeletano yin’wana ni yin’wana.” Va endle nhluvuko hakunene naswona namuntlha i maphayona lama nga ni vuswikoti.
I yini lexi nga ha ku susumetelaka ku dyondza ririmi rimbe? Ringeta ku endzela tiko leri u tsakelaka ku ya chumayela eka rona. Yana eminhlanganweni ya kona, tihlanganise ni vamakwerhu va xinuna ni va xisati va kwalaho u tlhela u famba na vona entirhweni wo chumayela. Brian u ri: “Endzhaku ka loko u xiye ndlela leyi vo tala va amukelaka rungula ra Mfumo ha yona naswona u vone rirhandzu leri vamakwerhu va xinuna ni va xisati va nga na rona, u ta susumeteleka ku ya chumayela etikweni rimbe.”
KU VURIWA YINI HI NTIRHO WO TIHANYISA?
Vanhu vo tala lava rhurheleke laha ku nga ni xilaveko lexikulu le Taiwan a va dyondzisa vanhu Xinghezi leswaku va ta kota ku tihanyisa tanihi maphayona. Kristin na Michelle va xavisa tinhlampfi leti vuriwaka n’wenga. Kristin u ri: “A ndzi nga si tshama ndzi xavisa, kambe ntirho wa muxaka lowu wu ndzi pfuna leswaku ndzi kota ku tshama laha tikweni.” Hi ku famba ka nkarhi, Kristin u kume vanhu lava a va xava nkarhi na nkarhi. Ntirho lowu wa nkarhinyana wu pfunile leswaku yena ni nsati wakwe va kota ku tihanyisa naswona wu endla leswaku va va ni nkarhi lowu eneleke wo endla ntirho wa vona wa nkoka, ku nga ntirho wa ku phayona, va phasa vanhu.
“TSAKELA NTIRHO WA WENA WA NSIMU”
William na Jennifer, mpatswa lowu humaka eUnited States, wu ye eTaiwan kwalomu ka malembe ya nkombo lama hundzeke. William u ri: “Ku dyondza ririmi, ku phayona, ku langutela vandlha ni ku kuma mali leyi ringaneke yo wundla ndyangu minkarhi yin’wana a swi karharisa.” I yini leswi va pfuneke leswaku swilo swi va fambela kahle ni ku tshama va tsakile? Va ringeta ku tivekela tipakani leti fikelelekaka. Hi xikombiso, leswi a va nga languteli swilo swa le henhla loko va ri karhi va dyondza Xichayina, a va helanga matimba ngopfu loko swi teka nkarhi ku endla nhluvuko.
William u tsundzuka leswi mulanguteri un’wana wa muganga a tshameke a n’wi byela swona, a ku: “Tsakela ntirho wa wena wa nsimu, ku nga ri ndhawu leyi u rhumeriweke eka yona ntsena.” Hi marito man’wana, endzhaku ka loko hi tivekele pakani ya moya, hi fanele hi tsaka hikwalaho ka magoza lawa hi ma tekeke lama nga ta endla leswaku hi fikelela pakani ya hina. William u vula leswaku ku yingisa ndzayo yoleyo swi pfune yena ni nsati wakwe leswaku va pfumelelana ni swiyimo, va yingisa ndzayo ya vamakwerhu lava nga ni vutihlamuleri va kwalaho ni ku antswisa ndlela leyi va endlaka swilo ha yona leswaku swilo swi ta va fambela kahle entirhweni wa vona wo chumayela etikweni rin’wana. U tlhele a ku: “Swi tlhele swi hi pfuna leswaku hi nga rivali ku tinyika nkarhi wo tiphina hi ku hlalela ku saseka ka xihlala lexi hi chumayelaka eka xona.”
Ku fana na William na Jennifer, Megan, makwerhu wa xisati la nga tekiwangiki wa le United States u ‘tsakela ntirho wakwe wa nsimu’ a ri karhi a ringeta ku fikelela pakani yakwe yo xi vulavula kahle Xichayina. Hi mahelo-vhiki man’wana ni man’wana u famba ni ntlawa wa vahuweleri lava chumayelaka ensin’wini leyi tsakisaka, ku nga hlaluko ra Kaohsiung, leri nga rona lerikulu le Taiwan. Megan u kote ku chumayela mahungu lamanene eswikepeni swo hambana-hambana ni le ka vaphasi va tinhlampfi vo huma eBangladesh, eIndiya, eIndonesia, ePhilippines, eThailand ni le Vanuatu. “Leswi vaphasi va tinhlampfi va vaka ehlalukweni swa xinkarhana, loko hi bula na vona hi namba hi sungula dyondzo ya Bibele. Leswaku ndzi kota ku dyondza na vona hinkwavo, hakanyingi ndzi dyondza ni vanhu va mune kumbe va ntlhanu hi nkarhi wun’we.” Xana ku dyondza ka yena Xichayina ku famba njhani? U ri: “Ndzi navela onge ndzi nga dyondza hi ku hatlisa, kambe ndzi tshama ndzi ri karhi ndzi anakanya hi leswi makwerhu un’wana a tshameke a ndzi byela swona, a ku: ‘Endla leswi u nga swi kotaka kutani Yehovha u ta ku pfuna leswaku u kota ku endla ntirho wa wena wo chumayela.’”
VAMAKWERHU VA XISATI LAVA NGA TEKIWANGIKI LAVA PHAYONAKA EMATIKWENI MAN’WANA
Loko Cathy wa le Britain, a nga si rhurhela etikweni rin’wana, u endle ndzavisiso hi tiko leri makwerhu wa xisati la nga tekiwangiki a nga chumayelaka eka rona a sirhelelekile. U khongele eka Yehovha a n’wi phofulela leswi a swi n’wi karhata a tlhela a tsalela marhavi yo hlayanyana mapapila, a vutisa hi makhombo lama nga ha vaka kona eka vamakwerhu va xisati lava nga tekiwangiki. Endzhaku ka sweswo, u ti hlaye hi vukheta tinhlamulo ta mapapila yakwe kutani a hlawula ku rhurhela eTaiwan.
Cathy u rhurhele eTaiwan hi 2004, a ri ni malembe ya 31, laha a hanyaka vutomi byo olova swinene. Wa hlamusela: “Ndzi vutise vamakwerhu va xinuna ni va xisati hi tindhawu letinene to xava mihandzu ni matsavu hi mali ya le hansi. Xitsundzuxo xa vona lexinene xi ndzi pfunile leswaku ndzi hlayisa mali.” I yini leswi n’wi pfunaka leswaku a hanya vutomi byo olova? Cathy u ri: “Hakanyingi ndzi khongela eka Yehovha leswaku a ndzi pfuna ndzi eneriseka hi swakudya swo olova leswi ndzi swi dyaka ni swiambalo leswi nga durhiki leswi ndzi swi ambalaka. Ndza swi vona leswaku Yehovha u hlamula swikhongelo swa mina hi ku ndzi dyondzisa ku tiva swilo leswi ndzi swi pfumalaka, a tlhela a ndzi pfuna leswaku ndzi eneriseka hambiloko ka ha ri ni swilo leswi ndzi swi lavaka.” U tlhela a ku: “Ndza tiphina hi ku hanya vutomi byo olova hikuva swi ndzi pfuna leswaku ndzi dzikisa mianakanyo ya mina eka swilo swa moya.”
Vutomi bya Cathy bya olova byi tlhela byi tsakisa. Loko a hlamusela xivangelo xa kona u ri: “Ndzi kota ku chumayela endhawini leyi vanhu vo tala va amukelaka mahungu lamanene. Sweswo swa tsakisa hakunene!” Loko a fika eTaiwan, a ku ri ni mavandlha mambirhi ya Xichayina edorobeni leri a sunguleke ku phayona eka rona, kambe namuntlha ku ni mavandlha ya nkombo. Cathy u ri: “Loko ndzi vona ku andza loku loku hlamarisaka ndzi tlhela ndzi hlanganyela entshovelweni swi endla leswaku vutomi bya mina byi tsakisa!”
“A VA WU LAVA NI MPFUNO WA MINA!”
Swilo swi n’wi fambele njhani Choong Keon na Julie lava boxiweke eku sunguleni? Eku sunguleni Choong Keon a a vona onge leswi a a nga xi tivi kahle Xichayina a a nga pfuni ngopfu evandlheni. Kambe vamakwerhu va kwalaho a va titwa hi ndlela leyi hambaneke. Choong Keon u ri: “Loko vandlha ra hina ri hambanisiwe ri va mavandlha mambirhi, ndzi nyikiwe vutihlamuleri lebyi engetelekeke tanihi leswi a ndzi ri nandza wa vutirheli.” U vulavula a ri karhi a n’wayitela a ku: “Hi nkarhi wolowo, a ndzi titwa leswaku hakunene ndzi tirha endhawini leyi a yi ri ni xilaveko lexikulu. A xi ri xikulu lerova a va wu lava ni mpfuno wa mina!” Namuntlha i nkulu. Julie yena u ri: “Hi titwa hi hetisise swo karhi, hi enerisekile hi tlhela hi va ni ntsako lowu hi nga si tshamaka hi va na wona. Hi te laha leswaku hi ta pfuna, kambe hi titwa hi pfunekile hi ntokoto lowu wo tsakisa. Hi nkhensa Yehovha leswi a hi pfumeleleke leswaku hi ta tirha laha!”
Ematikweni yo tala, ka ha ri ni xilaveko xa vatirhi lava engetelekeke entshovelweni wa moya. Xana u le kusuhi ni ku heta xikolo naswona wa tivutisa leswaku u ta endla yini hi vutomi bya wena? Xana a wu byi nghenelanga vukati naswona u navela ku tirhisiwa swinene enhlengeletanweni ya Yehovha? Xana u nga swi tsakela leswaku ndyangu wa wena wu va ni swo tala swo swi tsundzuka entirhweni wa Yehovha? Xana u hume penceni naswona u ni ntokoto wa nkoka lowu u nga wu avelaka van’wana? U nga tiyiseka leswaku u ta kuma mikateko yo tala loko wo endla leswi engetelekeke entirhweni wa wena wa nsimu, hi ku ya chumayela laha ku nga ni xilaveko lexikulu xa vahuweleri va Mfumo.
^ ndzim. 3 Vona buku leyi nge, ‘Chumayela Mfumo Wa Xikwembu Hi Rixaladza’ ndzima 16, tindzimana 5-6.


text:
1Kutingako Ene a txi relela ngu mmangoni, mabutho a vathu vo tala ma to mu londisa. 2Senikoko a txi ta kwakwe mthu wa tshekela, a txi mu khizamela a txi khene: “Mkoma, ngako u txi ti lava, u na ni mtamo wa ku ni basisa.” 3Senikoko Jesu a to nawuluta diwoko dakwe a txi mu gwesa, a txi khene: “Na ti lava, basiswa awe.” Kunukunuko a to basiswa ka tshekela yakwe. 4Jesu a txi khene kwakwe: “Ti wonele, u nga gele mthu, aniko tsula u txi ya ti kombisa ka mphaxeli, u txi humisa mningelo wu wu nga emiswa ngu Mosi, kasi ku na maha wufakazi kwawe.” 5Ngako Jesu a di wulete Kapernawume, nduna ya dizana yi to mu tshuketela yi txi mu kombela, 6yi txi: “Mkoma, txithumi txangu txi otete nyumbani, txi to tsotsowolo kuwoma sihango txa xaniseka ngutu.” 7Jesu a to khene kwakwe: “Ni na ta ni ta mu hanyisa.” 8Aniko nduna ya dizana yi to xamula yi txi: “Mkoma, kha ni fanelwi ngu ti to awe u txi wulela nyumbani kwangu, aniko womba dipswi dimwedo kugwita, se txithumi txangu txi na hanya. 9Ngukuva nanani ni mthu wu ni fumwako, na ni di ni masotxhwa, ni ma fumako nani, se ni txi womba ka mmweyo ni txi: ‘Tsula,’ ene wa tsula; ni txi ka mmwane: ‘Ngono,’ ene wa ta; ni ka txithumi txangu, ni txi khani: ‘Thuma tiya,’ ene wa ti thuma.” 10Ngako Jesu a di pfite tiya, a to xamala, a txi khene ka vava va nga txi mu londisa: “Kha dithuri, na mi gela, ni khani: Kha na mana likholo la hombe lo nga liya, hambi hagari ka vaka Israyeli. 11Aniko na womba kwanu, ni khani; mbavangi va no ta ngu wutxani ni wuswaditambo, va ta zumba ha sakudyani ni Abrahamu ni Isaake ni Jakobe Mfumoni ka nzumani. 12Kambe vanana va Mfumo va na tshotshwa hahanze mtemani, ahawa ku no va ni tihuwa ni kugegeresela ka makwasa.” 13Seni Jesu a to khene ka nduna ya dizana: “Tsula, ti na maheke kwako, nga ti u kholwisako tona.” Se txithumi txakwe txi to hanyiswa ngu yona yile mbimo. 14Se ngako Jesu a di bwakile nyumbani ka Pedro, a to ya mana mkokati wa Pedro a di otete, a txi lwala ngu txindeyandeya. 15Jesu a to mu gwesa diwoko dakwe, se txindeyandeya txi to huma, ene e wuka a txi va thumela. 16Ni minova va to neha kwakwe vavangi, ava va nga ti ni madhimoni, se ene a to ma tovela ngu dipswi dakwe, e hanyisa votshe va va nga ti lwala; 17Kasi kutatiseka ati ti nga wombwa ngu mprofeti Isaya, a txi khene: “Ene a tekile sikarato sathu, a txi rwala ni malwati athu.” 18Ngako Jesu a txi wona dibutho da hombe da vathu, va nga ti mu randete, a to gela vagondiswa ti to va txi pinda va txi ya mtxhatuko ka digova. 19Se m'bhali mmweyo a to ta kwakwe, a ta khene: “Mgondisi, hayi ni hayi u no ya kona, ni na ku londisa.” 20Jesu a ti khene kwakwe: “Vanyapwe va ni mikele, ni sinyana sa nzuma si ni sisaka, kambe Mwanana wa Mthu kha na wukhalo wuwa a khigetako ka wona msungo wakwe.” 21Seni mmwane wa vagondiswa vakwe a txi khene kwakwe: “Mkoma, ni tumelele ni thanga ngu kuya tshotsha tate wangu.” 22Aniko Jesu a to khene kwakwe: “Ni londise, u txi leka vafi va txi tshotsha vafi vawe.” 23Ngako a di wulete ngalavani, vagondiswa wakwe va to wulela nivona ngalavani kumweko nayo. 24Se ku to dhuka ku txi huma txihuhuri txa hombe lineneni, ahawa ka kuza mavimbi ma txi lava kukhubhunyeta ngalava; aniko Jesu a ti otete. 25Vagondiswa vakwe va to mu tshuketela, va txi mu wusa va txi: “Mkoma, hi huluse, ha lova.” 26Seni Jesu a txi khene kwawe: “Anu vathu va kukholwa ka kudotho, mi ni dizowa ngu txani kani?” Konaho ene a to khukha a txi ema, a txi dhusa txihuhuri ni linene; ngu msana keto, ku to tenga ngutu. 27Se vathu va to xamala va txi kha vona: “I mthu muni wuwa wa ku hambi txihuhuri ni linene si txi mu engisa kani?” 28Ngako a di hokile mtxhatuko ka digova, ditikoni ka Gadhara, a to hingetwa ngu vathu vambidi, va nga ti ni madhimoni, na va txi huma ngu mayivani; i ti vo thisa ngutu, ti to ni mthu wa mmweyo a si tsani kupinda ngu nzila yile. 29Vona va to peka huwa va txi: “I mhaka muni hi ku nayo ni nawe, Jesu Mwanana wa Txizimu? U tile hawa kuta hi xanisa, yi si nzi kuhoka mbimo kani?” 30Se, kulenyana navo, ku titi ho mtxhambi wa hombe wa tikhumba, ti nga txi dya. 31Madhimoni ma to mu kombela, ma txi: “Ngako u txi hi tovela hawa, hi rumele hi txi ya wulela mtxhambini ka tikhumba.” 32Jesu a nje khene ka ona: “Tsulani!” Se ona ma to huma me ya wulela mtxhambini ka tikhumba. Se mtxhambi wotshe wu to tutumela mkovani ka linene, wu so ya vhoma matini wu txi lova. 33Vadyisi va tikhumba va to tutuma ve tsula mtini ve ya xawutela totshe, ngutungutu atiya ti nga humelela ka va va nga ti ni madhimoni. 34Senikoko votshe vathu va didhoropa va to huma va txi hingeta Jesu; se ngako va di mu woni, va to mu kombela ti to e khukha ditikoni kwawe.
Copyright
Learn More


text:
Papila Leri Humaka Eka Huvo Leyi Fumaka
Eka Vamakwerhu:
“Minkarhi hinkwayo hi nkhensa Xikwembu loko hi vulavula malunghana na n’wina hinkwenu eswikhongelweni swa hina, hikuva minkarhi hinkwayo hi tsundzuka ntirho wa n’wina wo tshembeka ni ku tikarhata ka n’wina ka rirhandzu ni ku tiyisela ka n’wina hikwalaho ka ntshembo lowu mi nga na wona eHosini ya hina Yesu Kreste emahlweni ka Xikwembu tlhelo Tata wa hina.” (1 Tes. 1:2, 3) Hakunene marito lawa yo saseka ma kombisa ndlela leyi hi titwaka ha yona ha n’wina! Hi nkhensa Yehovha hikwalaho ka n’wina ni hikwalaho ka ntirho lowunene lowu mi wu hetisisaka. Ha yini?
Lembe leri nga hundza, a mi khomekile hi ku endla ‘ntirho wo tshembeka’ ni “ku tikarhata ka n’wina ka rirhandzu” emintirhweni ya Mfumo. Vo tala va n’wina mi lave tindlela to ndlandlamuxa vutirheli bya n’wina. Van’wana va rhurhele ni ku ya tirha etindhawini, hambi ku ri ematikweni man’wana, lama nga ni xilaveko lexikulu xa vachumayeri va Mfumo. Van’wana va ndlandlamuxe vutirheli bya vona hi ku katseka entirhweni wo chumayela etindhawini ta mani na mani. Vo tala va susumeteleke ku teka vuphayona bya nkarhinyana hi nkarhi wa Xitsundzuxo, hi n’hweti ya ku endza ka mulanguteri wa muganga kumbe hi nkarhi wa tsima ro hlawuleka hi August 2014. Hambileswi swiyimo swa n’wina swi nga faniki, ha swi vona leswaku mi tirhela Yehovha hi mimoya-xiviri ya n’wina hinkwayo naswona ha mi bumabumela hikwalaho ka sweswo. (Kol. 3:23, 24) Hi ni xivangelo xo nkhensa Yehovha hikwalaho ka “ntirho wa n’wina wo tshembeka”!
Nakambe hi ku tlangela swinene “ku tikarhata ka n’wina ka rirhandzu” malunghana ni ku akiwa ka miako yo hambana-hambana ya Mfumo emisaveni hinkwayo. Hi yi lava hi xihatla miako yo tano, tanihi leswi nhlayo ya vanhu va Yehovha yi yaka emahlweni yi engeteleka. (Esa. 60:22) Nhlohlorhi ya hina ya vahuweleri eka lembe leri nga hundza a yi ri 8 201 545, kasi hi xiringaniso hi fambisa tidyondzo ta Bibele ta 9 499 933 n’hweti ni n’hweti. Hikwalaho ka ku engeteleka loku, marhavi yo tala ma lava ku engeteriwa kumbe ku pfuxetiwa. Nakambe leswi swi vula leswaku hi lava Tiholo ta Mfumo leti engetelekeke! Hi nkarhi lowu fanaka, ku laveka tihofisi ta vuhundzuluxeri eswiphen’wini swo tala swa misava leswaku vahundzuluxeri va hina va ta tshama ni ku tirha endhawini leyi ku vulavuriwaka ririmi ra vona.
Xisweswo, hi nga tivutisa, ‘Xana ndzi nga endla yini leswaku ndzi seketela ntirho wo aka miako leyi?’ Van’wana va hina va nga ha kota ku tirha hi ku tirhandzela eka ntirho lowu wo aka. Kutani ku nga khathariseki leswaku hi ni vuswikoti byo aka kumbe a hi na byona, hinkwerhu hi ni lunghelo ro nyikela hi swilo swa hina swa nkoka eka matsima lawa ya risima. (Swiv. 3:9, 10) Hi nkarhi wa ku akiwa ka tabernakela, Vaisrayele va susumeteleke ku nyikela lerova ku kala ku endliwa xitiviso lexi va siveleke leswaku va nga ha nyikeli leswi engetelekeke. (Eks. 36:5-7) A swi kanakanisi leswaku swikombiso swo tano swa le Matsalweni swi khumba timbilu ta hina ni ku hi khutaza. Hi ni xivangelo xin’wana xo nkhensa Yehovha hikwalaho ka “ku tikarhata ka n’wina ka rirhandzu” entirhweni lowu wa nkoka wo kwetsima!
Hi ni xivangelo xo xo tsaka loko hi vona vamakwerhu va tiyisela. Hi xikombiso, ehleketa hi vamakwerhu lava rhandzekaka va le Korea Dzonga. Ku sukela hi 1950, vamakwerhu lava ha riki vantshwa va le ndhawini yoleyo va gweviwe ku tshama ekhotsweni malembe lama nga faniki hikwalaho ka leswi va nga hlanganyeliki etinyimpini. Vamakwerhu va tiyisele ku khomiwa hi ndlela yo tano, handle ko hela matimba. Xikombiso xa vona xa ku tiyisela xi tiyisa ripfumelo ra hina!
Le Eritrea, vamakwerhu vanharhu va pfaleriwe malembe yo tlula 20. Van’wana, ku katsa ni vamakwerhu va xisati ni vana va vona, va pfaleriwe swa xinkarhana. Ku endliwe matshalatshala yo tala leswaku va ntshunxiwa, kambe matshalatshala wolawo a ma humelelanga. Vamakwerhu a va ri landzulanga ripfumelo ra vona. Va tshame va tshembekile ehansi ka swiyimo leswi koxaka vutomi bya vona. A hi va rivali eswikhongelweni swa hina vamakwerhu lava, lava tshembekaka.—Rhom. 1:8, 9.
I ntiyiso leswaku vo tala va n’wina a mi pfaleriwanga ekhotsweni hikwalaho ka ripfumelo ra n’wina. Nilokoswiritano, vo tala va n’wina mi tiyisela swiphiqo leswi fambisanaka ni ku dyuhala, vuvabyi lebyi nga tshungulekiki, nkaneto lowu humaka eka vanghana va vukati lava nga riki vapfumeri kumbe maxaka, swin’we ni swiphiqo swin’wana leswi nga ha endlekaka swi tiviwa hi n’wina ntsena. Kambe nilokoswiritano, mi ya emahlweni mi tirhela Yehovha hi ku tshembeka! (Yak. 1:12) Ha mi bumabumela hikwalaho ka sweswo. Hi ni xivangelo xin’wana xo nkhensa Yehovha hikwalaho ka ku tiyisela ka n’wina hi ku tshembeka.
I ntiyiso leswaku ntirho wa n’wina wo tshembeka ni ku tikarhata ka n’wina ka rirhandzu ni ku tiyisela ka n’wina ku hi nyika swivangelo leswinene swo “[nkhensa] Yehovha, hikuva hi lonene.” (Ps. 106:1) Entiyisweni ha mi rhandza hinkwenu ka n’wina naswona hi khongela leswaku Yehovha a mi tiyisa, a mi hlayisa ni ku mi katekisa leswaku mi n’wi tirhela hilaha ku nga heriki.
Vamakwenu,
Huvo leyi Fumaka ya Timbhoni ta Yehovha


text:
LESWI BIBELE YI SWI VULAKA
Ku Vilela
Ku ni mixaka yimbirhi ya ku vilela. Wun’wana wa pfuna kasi wun’wana wu vanga swiphiqo. Bibele ya hi pfuna leswaku hi kota ku yi xiya ha yimbirhi.
Xana ku vilela i swa ntumbuluko?
NTIYISO WA MHAKA
Ku vilela ku katsa ku kanakana kumbe ku chava. Leswi hi hanyaka emisaveni leyi cincacincaka, hinkwerhu hi nga ha vilela.
LESWI BIBELE YI SWI VULAKA
Hosi Davhida u tsarile: “Xana ndzi ta sivela moya-xiviri wa mina ku fikela rini, gome leri nga embilwini ya mina ninhlikanhi?” (Pisalema 13:2) I yini leswi pfuneke Davhida leswaku a tiyisela? U khongerile, a tiphofula eka Xikwembu naswona a tshemba hi ku helela leswaku xa n’wi rhandza. (Pisalema 13:5; 62:8) Xikwembu xa hi rhamba leswaku hi xi byela leswi hi vilerisaka. Petro wo Sungula 5:7 yi ri: “Mi lahlela ku vilela hinkwako ka n’wina eka [Xikwembu], hikuva xa mi khathalela.”
Kambe, ku ni leswi hi nga swi endlaka leswaku hi lawula ku vilela ka hina. Hi xikombiso, loko Pawulo mutsari wa Bibele a “vilela hi mavandlha hinkwawo,” u tikarhatele ku chavelela ni ku khutaza lava a va n’wi vilerisa. (2 Vakorinto 11:28) Emhakeni yoleyo, ku vilela kakwe ku pfunile lerova ku n’wi susumetele ku va pfuna. Ku nga endleka leswi fanaka eka hina. Ku va ni langutelo leri hoxeke ni ku nga khathali swi nga kombisa leswaku a wu na rirhandzu.—Swivuriso 17:17.
“Mi nga veki tihlo etimhakeni ta n’wina ntsena, kambe ni le timhakeni ta van’wana.”—Vafilipiya 2:4.
I yini leswi u nga swi endlaka loko u vilela ngopfu?
NTIYISO WA MHAKA
Vanhu va nga ha vilela hi swilo leswi va tshameke va swi endla, hi swilo swa nkarhi lowu taka kumbe hi mali. *
LESWI BIBELE YI SWI VULAKA
Ku vilela hi swilo swa khale: Vanhu van’wana va le minkarhini ya vaapostola loko va nga si va Vakreste, a va ri swidakwa, vadyeleri, timbhisa kumbe vaoswi ni makhamba. (1 Vakorinto 6:9-11) Ematshan’weni ya leswaku va hanya hi swona, va hundzukile kutani va tshembela eka musa wa Xikwembu lowukulu, lowu xi wu kombisaka hi ku tirhandzela. Pisalema 130:4 yi ri: ‘Xikwembu xi ni ndzivalelo wa ntiyiso, leswaku xi ta chaviwa.’
Ku nga tiyiseki hi vumundzuku: Yesu Kreste u te: “Mi nga tshuki mi vilela hi siku leri tlhandlamaka, hikuva siku leri tlhandlamaka ri ta va ni mivilelo ya rona.” (Matewu 6:25, 34) Xana a a vula yini? A vula leswaku hi vilela hi swiphiqo swa siku ra namuntlha ntsena. U nga endli leswaku swiphiqo leswi u nga na swona namuntlha swi ku tikela ngopfu, hi ku anakanya hi swa mundzuku, leswi nga ta ku vilerisa ivi u hatlisela ku endla swiboho. Nakambe, tsundzuka leswaku swilo swo tala leswi u vilelaka ha swona hi ku famba ka nkarhi swi nga tikomba swi nga nyawuli.
Ku vilerisiwa hi mali: Wanuna un’wana wo tlhariha u tshame a khongela a ku: “U nga ndzi nyiki vusiwana kumbe rifuwo.” (Swivuriso 30:8) Ematshan’weni ya sweswo, a a lava ku eneriseka, ku nga mfanelo leyi a yi ta endla leswaku a amukeriwa hi Xikwembu. Eka Vaheveru 13:5, ha hlaya: “Mukhuva wa n’wina wa vutomi a wu pfumale rirhandzu ra mali, mi ri karhi mi eneriseka hi swilo leswi nga kona. Hikuva [Xikwembu] xi te: ‘Ndzi nga ka ndzi nga ku tshiki naswona ndzi nga ka ndzi nga ku fularheli.’” Ku hambana ni mali leyi nga hi pfunaka ivi yi hela, Xikwembu a xi va tshiki lava xi tshembaka kutani va hanya vutomi byo olova.
“A ndzi si tshama ndzi vona munhu la lulameke a tshikiwa hi ku helela, hambi ku ri vana vakwe va lava xinkwa.” —Pisalema 37:25.
Xana ku vilela ku ta kala ku hela?
LESWI VANHU VA SWI VULAKA
Mutsari wa phephahungu ra The Guardian loyi a vuriwaka Harriet Green, eka xihloko xa rona xa 2008 u te: “Hi le ka nguva leyintshwa ya ku vilela. Hi 2014, eka magazini wa The Wall Street, Patrick O’Connor u tsale leswaku “vanhu va le Amerika va vilela ngopfu ku tlula khale.”
LESWI BIBELE YI SWI VULAKA
“Ku vilela embilwini ya munhu hi kona loku nga ta yi tshova, kambe rito lerinene ra yi tsakisa.” (Swivuriso 12:25) Ngopfungopfu “rito lerinene” ri nga kumiwa eka mahungu lamanene ya Mfumo wa Xikwembu. (Matewu 24:14) Mfumo wolowo, ku nga mfumo wa Xikwembu, ku nga ri khale wu ta endla leswi ni un’we wa hina a nga ta ka a nga pfuki a swi endlile, wu ta herisa leswi hi vangelaka ku vilela hinkwako, ku katsa ni vuvabyi ni rifu! “[Xikwembu] xi ta sula mihloti hinkwayo ematihlweni ya [hina], rifu a ri nge he vi kona, hambi ku ri ku kolola, ni xirilo ni xitlhavi a swi nge he vi kona.”—Nhlavutelo 21:4.
“Onge Xikwembu lexi nyikaka ntshembo xi nga mi tata hi ntsako hinkwawo ni ku rhula hi ku kholwa ka n’wina.” —Varhoma 15:13.
^ ndzim. 10 Vanhu lava karhatiwaka hi ku vilela hi ndlela leyi nga lawulekiki swi nga ha va vutlhari leswaku va ya eka dokodela. Xalamuka! a yi bumabumeli muxaka wo karhi wa vutshunguri.
DYONDZA SWO TALA
Xana U Ta Tshemba Xikwembu?
U nga eneriseka hi ku tiva leswaku Xikwembu i Munghana loyi u nga n’wi tshembaka.
Xana Lexi Hi Xona Xikongomelo Xa Xikwembu?
U nga ha tivutisa leswaku ha yini ku ri ni swiphiqo swo tala namuntlha. Xana a wu swi tiva leswaku Bibele yi vula leswaku swiyimo swi ta cinca naswona u nga vuyeriwa?


text:
Xikolo Xa Giliyadi Lexi Se Xi Nga Ni Malembe Ya 70 Xi Ri Kona
Hi February 1, 1943, ku sungule xikolo xo hlawuleka swinene le New York. Xikolo xexo, lexi sweswi xi tivekaka tanihi Xikolo xa Bibele xa Giliyadi xa Watchtower, xi nyikele ndzetelo wo hlawuleka eka vavanuna ni vavasati vo tlula 8 000 lava humaka ematikweni yo hambana-hambana.
Jonathan un’wana wa lava ha ku thwasaka eGiliyadi, u te: “Dyondzo leyi hi yi kumeke leyi sekeriweke eRitweni ra Xikwembu, yi ta hi pfuna leswaku hi swi lunghekela kahle ku chumayela kun’wana ni kun’wana ni vanhu va mindhavuko yo hambana-hambana.” Nsati wakwe, Marnie, u engetela a ku: “Sweswi ndzi titwa ndzi navela ku pfuna vanhu va swi vona leswaku a yi kona ndlela yo antswa ya vutomi ku tlula leyi Muvumbi wa hina a hi lunghiseleleke yona. Ndza pfumela leswaku ku pfuna van’wana va tiva Yehovha swi ta cinca vutomi bya vona.”
Xikolo xa Giliyadi xi nyikela dyondzo ya mahala leyi tekaka tin’hweti ta ntlhanu. Xi dyondzisa Bibele ni nkoka wa ntirho wo chumayela. Xikongomelo xa xikolo lexi i ku letela swichudeni leswaku swi khutaza ni ku tiyisa vanhu va Xikwembu, ku swi pfuna leswaku swi hlakulela timfanelo ta moya leswaku swi kota ku langutana ni swiyimo swo tika. Swichudeni swi heta nkarhi etlilasini swi ri karhi swi tlhuvutsa milawu ya le Matsalweni leyi swi pfunaka ku tiyisa vuxaka bya swona na Yehovha Xikwembu.
Mimpatswa hinkwayo leyi yaka eka Xikolo xa Giliyadi yi va yi tirhela Yehovha entirhweni wa nkarhi hinkwawo. Loko se yi thwasile, yi nga ha tlheriseriwa eka swiavelo swa yona kumbe yi rhumeriwa ku ya tirha ematikweni man’wana. Yin’wana yi nga ha averiwa ku ya tirha eka rin’wana ra marhavi lama tlulaka 90 ya Timbhoni ta Yehovha. Yo tala yi averiwa ku ya tirha laha ku nga ni vanhu vo tala leswaku yi ta va chumayela.
Eku sunguleni Xikolo xa Giliyadi a xi ri eKingdom Farm, le South Lansing, eNew York. Hi 1961, xikolo lexi xi rhurhiseriwe eyindlu-nkulu ya misava hinkwayo ya Timbhoni ta Yehovha le Brooklyn, eNew York. Hi 1988 ku ya ka 1995, xikolo lexi a xi khomeriwa eWatchtower Farms leyi nga eWallkill, le New York. Kutani hi 1995, xi rhurhiseriwe endhawini leyi xi nga eka yona sweswi eNtsindza wa Dyondzo wa Watchtower ePatterson, le New York. Hi March 2013, a ku thwasa ntlawa wa vu-134.
Mathwasana ya Xikolo xa Bibele xa Giliyadi ma veke xikombiso lexinene xo chumayela hi ku tshembeka malunghana na Yehovha ku ringana malembe ya 70.


text:
XIHONDZO XO RINDZA DECEMBER 2014
U Nga Va Munghana Wa Xikwembu
Xana Xikwembu xi vonaka xi ri ekule na wena? Xana u tshame u tivutisa loko swi koteka ku va munghana wa Xikwembu?
Xana U Titwa U Ri Ni Vunghana Ni Xikwembu?
Vanhu vo tala va tiyiseka leswaku Xikwembu xi va teka tanihi vanghana va xona.
Xana Wa Ri Tiva U Tlhela U Ri Tirhisa Vito Ra Xikwembu?
Entiyisweni, xi ti tivisa hi ku vula xi ku: “Hi mina Yehovha. Rero i vito ra mina.”
Xana Wa Vulavurisana Ni Xikwembu?
Vanghana va vulavurisana. Hi vulavula ni Xikwembu hi xikhongelo, kambe hi nga swi kotisa ku yini ku xi yingisela?
Xana Wa Swi Endla Leswi Xikwembu Xi Swi Lavaka?
Ku yingisa Xikwembu i swa nkoka, kambe ku laveka leswi engetelekeke leswaku u va munghana wa xona.
A Ku Na Ndlela Yo Antswa eVuton’wini Ku Tlula Leyi
Tindlela tinharhu leti nga ku endlaka u va ni vuxaka ni Xikwembu.
Timgad
—Ku Pfumburiwa Ka Swilo Leswi A Swi Endliwa eMutini Lowu Nga Marhumbi
Varhoma va hlele matshamelo lama hlelekeke leswaku va va ni ku rhula ni tinxaka leti a ti tshamela ku rhurha.
Hi Wihi Ntiyiso Malunghana Ni Khisimusi?
Masungulo ya mikhuva ya Khisimusi ma nga ha ku hlamarisa.
“Ku Twisisa Ka Munhu Ku Vohlisa Ku Hlundzuka Kakwe”
Leswi endlekeke evuton’wini bya Davhida hosi ya Israyele, swi nga ku pfuna leswaku u kota ku lawula vukarhi loko u hlundzukisiwile.
Xana Ndzi Fanele Ndzi Lomba Mali?
Vutlhari bya Bibele byi nga ku pfuna leswaku u teka xiboho.
Tinhlamulo Ta Swivutiso Swa Bibele
U nga ti fikelela njhani timbilu ta vana va wena hi rungula ra le Bibeleni?
Swin'wana Leswi Nga Kona Eka Website Leyi
Xana Xikwembu I Matimba Lama Nga Hanyiki?
Bibele yi vula leswaku Xikwembu xi vumbe swilo hinkwaswo, kambe xana xi na mhaka na hina?


text:
Swingheniso Leswi Hi Nga Swi Tirhisaka
XIHONDZO XO RINDZA
Xivutiso: Xana u ehleketa leswaku xiyimo xa misava xi nga antswa loko munhu un’wana ni un’wana a a hanya hi nawu lowu?
Tsalwa: Hv 13:18
Ndlela yo fambisa magazini: Bibele yi hi khutaza ku tshembeka eka swilo hinkwaswo. Ku tshembeka ku khumba nchumu wun’wana ni wun’wana lowu hi wu endlaka. Leyi i nhlokomhaka ya magazini lowu wa Xihondzo xo Rindza.
XIHONDZO XO RINDZA (tluka ro hetelela)
Xivutiso: Ndzi tsakela ku twa nhlamulo ya wena. [Hlaya xivutiso xo sungula.] Vanhu van’wana va tshemba leswaku hi ya emahlweni hi hanya hi ri ni xivumbeko xin’wana, kasi van’wana va tshemba leswaku rifu i makumu ya swilo hinkwaswo. Wena u ri yini?
Tsalwa: Ekl 9:5
Ndlela yo fambisa magazini: Xihloko lexi xi hlamusela leswi Bibele yi swi vulaka emhakeni leyi. Ndzi kombela u yi hlaya kutani hi ta bula hi yona enkarhini lowu taka.
MAHUNGU LAMANENE LAMA HUMAKA EKA XIKWEMBU!
Ndlela yo fambisa broxara: Hi ku endzerile leswaku hi ta ku komba ndlela leyi dyondzo ya Bibele ya mahala yi endliwaka ha yona. Broxara leyi yi kombisa laha tinhlamulo ta swivutiso swa nkoka ti kumekaka kona eBibeleni.
Xivutiso: Xana u tshama u hlaya Bibele? U nge ndzi ku komba ndlela leyi dyondzo leyi yi olovaka ha yona eka broxara leyi. [Bulani hi xivutiso 1 eka dyondzo 2.]
Tsalwa: Nhl 4:11
TSALA XINGHENISO XA WENA
Xivutiso:
Tsalwa:
Ndlela yo fambisa:


text:
LESWI NGA PFUNAKA NDYANGU | VUKATI
Ndlela Yo Papalata Mavulavulelo Lama Tlhavaka
NTLHONTLHO
Nkarhi wun’wana ni wun’wana lowu ku pfukaka mholovo, wena ni nkataku mi tshamela ku hoxana hi marito lama tlhavaka. Mavulavulelo lama tlhavaka se i tshamelo-maxelo evukatini bya n’wina lerova se mi swi toloverile ku vulavurisana tano.
Loko mi ri ni mukhuva lowu evukatini bya n’wina, mi nga swi kota ku wu tshika. Kambe, xo sungula, mi fanele mi tiva leswaku wu vangiwa hi yini nileswaku swi nga mi vuyerisa njhani loko mo wu tshika.
LESWI WU VANGAKA
Ndyangu lowu u velekeriweke eka wona. Vavanuna ni vavasati vo tala va velekeriwe emindyangwini leyi eka yona mavulavulelo lama tlhavaka a ku ri tshamelo-maxelo. Nuna kumbe nsati kumbe havumbirhi bya vona va nga ha tirhisa mavulavulelo lawa va ma dyondzeke eka vatswari va vona.
Nkucetelo wa vuhungasi. Tifilimi ni minongonoko ya mafenya ya le ka thelevhixini swi hundzula mavulavulelo lama tlhavaka swi ma endla xihlekiso, xisweswo swi endla leswaku vahlaleri va ma teka ma ri lama nga riki na khombo kumbe lama nyanyulaka.
Ndhavuko. Tinxaka tin’wana ti dyondzisa leswaku wanuna loyi a vuriwaka wa xiviri hi loyi a khomaka nghamu yakwe hi voko ra nsimbi kumbe ti dyondzisa leswaku wansati u fanele a va ni nkani ku kombisa leswaku a nga tsananga. Kutani loko vatekani lava ehleketaka tano va holova, va nga ha langutana tanihi valala ematshan’weni yo langutana tanihi vanghana naswona va nga tirhisa marito lama tlhavaka ematshan’weni ya marito lama khutazaka.
Ku nga khathariseki xivangelo xa kona, marito lama tlhavaka ma nga endla leswaku vatekani va dlaya vukati swin’we ni ku va vangela mavabyi yo hlayanyana. Kasi van’wana va vula leswaku marito lama tlhavaka ma vava ngopfu ku tlula ku biwa. Hi xikombiso, nsati un’wana loyi a a khahliwa a tlhela a biwa hi nuna wakwe u ri: “Ndzi xiye leswaku a swi ndzi tikela swinene ku tiyiselela ku rhukaniwa ku tlula ku biwa. A ndzi ta va ndzi hlawule ku biwa ematshan’weni yo khahliwa.”
I yini leswi mi nga swi endlaka loko mi pfumelele mavulavulelo lama tlhavaka ma hlakata vukati bya n’wina?
LESWI U NGA SWI ENDLAKA
Vana ni ntwela-vusiwana. Tiveke exiyin’weni xa nkataku kutani u ringeta ku twisisa ndlela leyi marito ya wena ma n’wi khumbaka ha yona. Loko swi koteka, ehleketa hi xiyimo xo karhi hi ku kongoma laha nkataku a ku byeleke leswaku u n’wi tlhave hi marito. U nga ringeti ku tiyimelela; mhaka-nkulu i ndlela leyi marito ya wena ma n’wi khumbeke ha yona. Xana u ehleketa leswaku ti kona tindlela leti a wu ta va u sive marito lama tlhavaka hi marito ya musa? Bibele yi ri: “Loko nhlamulo yi olova, yi tlherisa vukarhi, kambe rito leri tlhavaka ri pfuxa ku hlundzuka.”—Swivuriso 15:1.
Xiyisisani vatekani lava xiximanaka. Loko vatekani lava nga riki swikombiso leswinene va kucetele ndlela leyi mi vulavurisanaka ha yona, xiyisisani lava nga swikombiso leswinene. Yingiselani vatekani lava mavulavulelo ya vona ma faneriwaka hi ku tekeleriwa.—Nawu wa Bibele: Vafilipiya 3:17.
Pfuxetani rirhandzu leri mi tshameke mi va na rona. Hakanyingi mavulavulelo lama tlhavaka a ma sunguli enon’wini kambe ma sungula embilwini. Kutani tikarhatele ku rhandza nkataku ni ku ehleketa swilo leswinene ha yena. Tsundzuka mintirho yo tsakisa leyi mi tshameke mi tiphina ha yona swin’we. Languta swinepe swa n’wina swa khale. I yini leswi a swi mi hlekisa? Hi tihi timfanelo leti endleke leswaku mi rhandzana?—Nawu wa Bibele: Luka 6:45.
Tirhisa risivi “ndzi” loko u vulavula. Ematshan’weni yo hlasela nkataku hi marito, n’wi byele leswi ku karhataka. Hi xikombiso, loko u ku, “Ndzi vona onge mavonelo ya mina a wu ma teki ma ri ya nkoka loko u endla swilo u nga rhanganga hi ku ndzi tivisa,” swi nga ha endla leswaku a hlamula kahle ku tlula loko a wu te, “U tolovele ku endla tano, minkarhi hinkwayo u endla swilo u nga ndzi tivisanga!”—Nawu wa Bibele: Vakolosa 4:6.
Tiva nkarhi lowu u faneleke u miyela ha wona. Loko u sungula ku hlundzuka naswona u nga ha swi koti ku lawula mavulavulelo ya wena, swi nga va swinene ku tshika mhaka ya kona u yi vekela nkarhi wun’wana. Hakanyingi a swi bihanga ku suka u famba loko ku pfuka mholovo leyikulu ivi endzhaku ka nkarhi mi yi tlhantlha hi ku rhula loko se u ehlise mbilu.—Nawu wa Bibele: Swivuriso 17:14.
Hakanyingi mavulavulelo lama tlhavaka a ma sunguli enon’wini kambe ma sungula embilwini
DYONDZA SWO TALA
Ndyangu Wa Wena Wu Nga Va Ni Ntsako Hi Ndlela Yihi?
Yehovha ku nga Xikwembu lexi tsakeke u lava leswaku mindyangu yi va ni ntsako. Kuma ndzayo ya Bibele leyi pfunaka leyi yaka eka vavanuna, vavasati, vatswari ni vana.


text:
Dyondzo 75: Majaha Ya Mune eBabilona
Hosi Nebukadnetsara u teke tintlharhi hinkwato ta le Israyele a ti yisa eBabilona. Endzhakunyana hosi yi hlawule majaha layo saseka ngopfu exikarhi ka tintlharhi teto. Man’wana ya wona a ku ri majaha ya mune lawa u ma vonaka laha. Un’wana wa vona i Daniyele, kasi lavan’wana vanharhu Vababilona va va thye leswaku i Xadraka, Mixaka na Abedinigo.
Nebukadnetsara a a kunguhata ku dyondzisa majaha lawa ku tirha endlwini yakwe ya vuhosi. Endzhaku ko ma letela malembe manharhu a a ta hlawula lama tlhariheke ngopfu leswaku ma n’wi pfuna ku tlhantlha swiphiqo. Hosi a yi lava leswaku majaha lawa ma va ni matimba ni rihanyo lerinene loko ma ri karhi ma leteriwa. Kutani yi lerise malandza ya yona leswaku ma va nyika swakudya leswi fuweke ni vhinyo swo fana ni leswi dyiwaka hi hosi ni ndyangu wa yona.
Languta jaha leri va nge i Daniyele. Xana wa swi tiva leswaku u te yini eka Axipenazi mutirhi lonkulu wa Nebukadnetsara? Daniyele u n’wi byele leswaku a nga swi lavi ku dya swakudya leswo nona swa le tafuleni ra hosi. Axipenazi u karhatekile. U te: ‘Hosi yi lerise leswaku mi fanele ku dya ni ku nwa yini. Naswona loko mi nga languteki mi hanye kahle ku fana ni majaha man’wana, yi ta ndzi dlaya.’
Kutani Daniyele u ye eka murindzi la vekiweke hi Axipenazi leswaku a langutela yena ni vanghana vakwe vanharhu. U fike a ku eka yena: ‘Ndzi kombela u hi ringa ku ringana masiku ya khume. Hi nyike matsavu hi dya wona, hi nwa ni mati. Kutani u hi pimanisa ni majaha laman’wana lama dyaka swakudya swa hosi, u vona leswaku hi vahi lava nga ta languteka va hanye kahle.’
Murindzi u pfumerile ku endla tano. Endzhaku ka masiku ya khume, Daniyele ni vanghana va yena vanharhu a va languteka va hanye kahle ku tlula majaha laman’wana. Kutani murindzi u va tshike va ya emahlweni va dya matsavu ematshan’weni ya swakudya swa hosi.
Endzhaku ka malembe manharhu majaha hinkwawo ma yisiwe eka Nebukadnetsara. Loko hosi yi vulavule na vona hinkwavo, yi kume leswaku Daniyele ni vanghana vakwe vanharhu a va tlharihe ku tlula hinkwavo. Kutani yi va hlayisile leswaku va yi pfuna endlwini ya vuhosi. Naswona nkarhi hinkwawo loko hosi yi vutisa Daniyele, Xadraka, Mixaka na Abedinigo swivutiso kumbe mhaka yo tika leswaku va yi tlhantlha, a va yi tiva hilaha ku phindhekeke ka khume ku tlula vaprista kumbe vavanuna va yona vo tlhariha.
Daniyele 1:1-21.
Swivutiso
- I vamani majaha ya mune lama nga laha xifanisweni, naswona ha yini ma ri eBabilona?
- Hi wahi makungu lama Nebukadnetsara a nga na wona malunghana ni majaha lawa ya mune, naswona u ma lerise yini malandza yakwe?
- Hi xihi xikombelo lexi Daniyele a xi endleke malunghana ni swakudya ni swakunwa swakwe swin’we ni swa vanghana va yena vanharhu?
- Endzhaku ko dya matsavu ku ringana masiku ya khume, xana Daniyele ni vanghana va yena vanharhu a va hambane njhani ni majaha laman’wana?
- Xana Daniyele ni vanghana vakwe vanharhu va fike njhani endlwini ya vuhosi, naswona a va tlula vaprista ni vavanuna vo tlhariha hi ndlela yihi?
Swivutiso swo engetela
- Hlaya Daniyele 1:1-21.
Hi wahi matshalatshala lama lavekaka loko hi lava ku hlula miringo ni ku tsana?
Xana vantshwa namuntlha va nga ringeka kumbe ku tshikileleka hi tindlela tihi leswaku va tipeta eka leswi van’wana va swi tekaka ku ri “switshongo”?
Xana rungula ra le Bibeleni ra vantshwa va mune va Vaheveru ri hi pfuna njhani malunghana ni tidyondzo ta misava?


text:
DOMINICAN REPUBLIC
Ku Va eKhombyeni Ro Khomiwa
“Vanani Ni Vuxiyaxiya Kukota Tinyoka Naswona Mi Kala Nandzu Kukota Matuva”
A swi ri swa nkoka leswaku malandza yo tshembeka ya Yehovha ma hambeta ma kuma swakudya swa moya hi nkarhi lowu ntirho wo chumayela a wu yirisiwile, kambe a ku ri nkarhi wa khombo eka vagandzeri va ntiyiso etikweni. Emalembeni wolawo, vamakwerhu vo tala va khomiwile kutani va gweviwa ku tshama ekhotsweni ku ringana minkarhi yo hlayanyana.
Juanita Borges u ri: “Loko ndzi dyondza ntiyiso hi 1953, a ndzi swi tiva kahle leswaku tanihi Mbhoni ya Yehovha a ndzi ri ekhombyeni ro khomiwa. Kutani sweswo hi swona leswi nga endleka. Hi November 1958, loko ndzi endzele Makwerhu wa xisati Eneida Suárez, ku te maphorisa lama nga ambalangiki yunifomo kutani ma hi hehla hi leswaku hi khoma minhlangano. Hi gweviwe ku tshama ekhotsweni tin’hweti tinharhu naswona ha un’we wa hina a fanele a hakela 100 wa ti-peso—leti hi nkarhi wolowo a ti ri mali leyi ringanaka ni tidolara ta 100 ta le United States.”
Mfumo wu endle hinkwaswo leswi wu nga swi kotaka leswaku wu tshikisa Timbhoni ku hlangana swin’we kambe vamakwerhu a va helanga matimba. Hambiswiritano, a va fanele va va ni “vuxiyaxiya kukota tinyoka naswona [va] kala nandzu kukota matuva.” (Mat. 10:16) Andrea Almánzar u ri: “Loko hi ya eminhlanganweni a hi fanele hi fika hi minkarhi yo hambana. Kutani, hakanyingi a hi suka nimixo swinene hikuva a hi fanele hi hatla hi famba leswaku hi papalata ku ehleketeleriwa.”
Jeremías Glass, loyi a velekiweke loko tata wakwe León a ri ekhotsweni, u ve muhuweleri hi 1957 loko a ri ni malembe ya nkombo. U tsundzuka minhlangano ya le xihundleni leyi a yi khomeriwa eka vona ni magoza lawa va ma tekeke leswaku va papalata ku khomiwa. Jeremías u ri: “Hinkwavo lava a va va kona a va nyikiwa xibokisana lexi a xi ri ni nomboro leyi kombisaka ndlela leyi va faneleke va famba ha yona. Loko minhlangano yi hela, tatana a ndzi veka enyangweni leswaku ndzi kamba tinomboro eka xibokisana kutani a byela lava fambaka leswaku va famba hi vambirhi-mbirhi va tirhisa tindlela leti hambaneke.”
Goza rin’wana a ku ri ku endla leswaku xiyimiso xa minhlangano xi va hi minkarhi leyi hi nga taka hi nga khomiwi. Hi xikombiso, Mercedes García u dyondzisiwe ntiyiso hi malume wakwe Pablo González. Loko a ri ni malembe ya nkombo, mana wakwe u file loko hi hala tlhelo tata wakwe a ri ekhotsweni, a siya yena swin’we ni vamakwavo vakwe va kaye va ri voxe. Mercedes u khuvuriwe hi 1959 loko a ri ni malembe ya kaye. Leswaku va papalata ku khomiwa, vamakwerhu va endle leswaku nkulumo ya nkhuvulo yi va hi 3:30 matakuxa. Nkulumo yi khomeriwe ekaya ra makwerhu kutani nkhuvulo wu endleriwa eNambyeni wa Ozama lowu khulukaka endzeni ka ntsindza. Mercedes u ri: “A hi ri karhi hi tlhelela ekaya hi 5:30 nimixo loko vanhu lavan’wana hinkwavo va sungula ku pfuka.”


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Esaya 40:1-31
40 “Chavelelani, chavelelani vanhu va mina,” ku vula Xikwembu xa n’wina.+2 “Vulavulani mi fikelela mbilu ya Yerusalema+ mi huwelela eka yena leswaku ntirho wa yena wa nyimpi wu hetisekile,+ leswaku xidyoho xa yena xi rihiwile.+ Hikuva u amukele hakelo leyi heleleke ya swidyoho swa yena hinkwaswo evokweni ra Yehovha.”+3 Yingisani! Ku ni loyi a huwelelaka emananga:+ “Basisani ndlela ya Yehovha!+ Endlani gondzo lerikulu ra Xikwembu xa hina etimbaleni ta le kwandzasini ri lulama.+4 Nkova wun’wana ni wun’wana a wu seleteriwe+ ni ntshava yin’wana ni yin’wana ni xitsunga swi mbundzumuxiwa.+ Kutani misava ya tindhundhuma yi fanele yi va tiko leri nga rivala ni misava leyi nga rikhwarha yi hundzuka rivala ra le nkoveni.+5 Kunene ku vangama ka Yehovha ku ta hlavuteriwa,+ naswona nyama hinkwayo yi fanele yi ku vona,+ hikuva nomu wa Yehovha wu swi vurile.”+6 Yingisa! Ku ni loyi a nge: “Huwelela!”+ Kutani un’wana u te: “Xana ndzi ta huwelela yini?”“Nyama hinkwayo i byanyi bya rihlaza, ni musa wa vona wa rirhandzu hinkwawo wu kotisa ku rhumbuka ka nhova.+7 Byanyi bya rihlaza byi omile, ku rhumbuka ku vunile,+ hikuva moya wa Yehovha wu hunge ehenhla ka swona.+ Hakunene vanhu i byanyi bya rihlaza.+8 Byanyi bya rihlaza byi omile, ku rhumbuka ku vunile;+ kambe loko ku ri rito ra Xikwembu xa hina, ri ta tshama hilaha ku nga riki na makumu.”+9 Tlhandluka u ya entshaveni yo tlakuka,+ wena wansati la tisaka mahungu lamanene ya Siyoni.+ Tlakusa rito ra wena hi matimba, wena wansati la tisaka mahungu lamanene ya Yerusalema.+ Ri tlakuse. U nga chavi.+ Byela miti ya Yuda u ku: “Hi lexi Xikwembu xa n’wina.”+10 Waswivo! Yehovha, Hosi leyi Lawulaka u ta ta kukota loyi a tiyeke, voko ra yena ri ta n’wi fumela.+ Waswivo! Hakelo ya yena yi le ka yena,+ ni hakelo leyi a yi humesaka yi le mahlweni ka yena.+11 U ta risa ntlhambi wa yena ku fana ni murisi.+ Hi voko ra yena u ta hlengeleta swinyimpfana;+ u ta swi rhwala exifuveni xa yena.+ Leswi an’wisaka u ta swi byisa hi nkhathalelo.+12 I mani loyi a pimeke mati hi voko ra yena,+ a pima ni matilo hi xandla a katsa ni ntshuri wa misava+ exipin’weni,+ kumbe a kala tintshava hi xipimo ni switsunga hi swikalo?13 I mani loyi a pimeke moya wa Yehovha, naswona i mani loyi a nga n’wi endlaka a tiva xo karhi ku fana ni loyi a n’wi tsundzuxaka?+14 Xana u kanele na mani leswaku a n’wi endla a twisisa, kumbe i mani loyi a n’wi dyondzisaka ndlela ya vululami, kumbe a n’wi dyondzisa vutivi,+ kumbe a n’wi tivisa ndlela ya ku twisisa ka xiviri?+15 Waswivo! Matiko ma fana ni thonsi leri humaka ekhuwaneni; naswona ma tekiwa tanihi ntshurinyana exikalweni.+ Waswivo! U tlakusa swihlala+ ku fana ni ntshuri wunene.16 Hambi ku ri Lebanoni a yi enelanga ku endla ndzilo wu tshama wu pfurha, ni swiharhi+ swa yona a swi enelanga ku endla gandzelo ro hisiwa.+17 Matiko hinkwawo ma fana ni nchumu lowu nga riki kona emahlweni ka yena;+ yena u ma teke ma nga ri nchumu, ma ri xilo lexi nga riki xa xiviri.+18 Xana n’wina mi nga xi fanisa na mani Xikwembu,+ naswona i xifaniso xihi lexi mi nga xi fanisaka na xona?+19 La tivaka ntirho wa mavoko u vumbe xifaniso lexi endliweke hi ku n’okisiwa,+ la tirhaka hi nsimbi a xi nameka nsuku,+ a fula tinketana ta silivhere.+20 A hlawula+ murhi wo karhi wu va munyikelo, murhi lowu nga bolangiki. A lavisisa la nga ni vuswikoti byo endla ntirho wa mavoko, leswaku a endla xifaniso lexi vatliweke+ lexi nga ta ka xi nga tsekatsekisiwi.+21 Xana a mi swi tivi? Xana a mi swi twi? Xana a mi byeriwanga ku sukela eku sunguleni? Xana a mi ku tirhisanga ku twisisa ku sukela emasungulweni ya misava?+22 Ku ni Loyi a tshamaka ehenhla ka xirhendzevutana xa misava,+ lava tshamaka eka yona va fana ni tinjiya, Loyi a anamisaka matilo ku fana ni nturhu wo vevuka, loyi a ma andlalaka ku fana ni ntsonga wo tshama eka wona,+23 Loyi a tsongahataka tindhuna leti tlakukeke ti nga vi nchumu, loyi a endleke vaavanyisi va misava va va nchumu lowu nga riki wa xiviri.+24 Va nga si simekiwa; va nga si byariwa; xikundzu xa vona xi nga si dzima timitsu emisaveni.+ Kutani loko munhu a huhutela ehenhla ka vona, va oma;+ naswona xidzedze xi ta va teka+ ku fana ni mahlanga.25 “Kambe, xana n’wina mi nga ndzi fanisa na mani lo-yi ndzi nga ringanaka na yena?” ku vula Mukwetsimi.+26 “Tlakuselani mahlo ehenhla mi vona. I mani loyi a tumbuluxeke swilo leswi?+ Hi Loyi a humesaka vuthu ra swona hi nhlayo ya swona, hinkwaswo u swi vitana hi vito.+ Hikwalaho ka ku tala ka matimba lamakulu,+ nileswi a nga ni ntamu lowukulu, ku hava ni xin’we xa swona lexi pfumalekaka.27 “Hikwalaho ka yini u vula, Wena Yakobe, naswona hikwalaho ka yini u vula, Wena Israyele, u ku, ‘Ndlela ya mina yi tumberile eka Yehovha+ ni vululami bya mina a byi lemukiwi hi Xikwembu xanga’?+28 Xana a wu si swi tiva kumbe ku swi twa?+ Yehovha, Mutumbuluxi wa vugima-musi bya misava, i Xikwembu hilaha ku nga riki na makumu.+ A nga karhali kumbe ku hela matimba.+ Ku twisisa ka yena a ku lavisiseki.+29 Loyi a karhaleke u n’wi nyika matimba;+ kasi loyi a nga riki na wona matimba lamakulu+ u n’wi engetelela matimba.30 Vafana va ta karhala, va hela matimba, ni majaha ma ta khunguvanyeka hakunene,31 kambe lava tshembaka+ Yehovha va ta tlhela va kuma matimba.+ Va ta tlakuka hi timpapa ku fana ni magama.+ Va ta tsutsuma va nga heli matimba; va ta famba va nga karhali.”+